PDRM kemas kini sistem permohonan rentas negeri elak pemalsuan- KPN

SUBANG JAYA 13 Mei. – Polis Diraja Malaysia (PDRM) akan mengemaskini sistem permohonan rentas negeri bagi mengelakkan pemalsuan dokumen pada masa akan datang.

Ketua Polis Negara Datuk Seri Acryl Sani Abdullah Sani berkata, ini kerana PDRM mengesan beberapa taktik pemalsuan dokumen rentas negeri sejak pelaksanaan Perintah Kawalan Pergerakan (PKP) pada bulan ini.

Beliau berkata PDRM akan menambah baik sistem berkenaan kerana orang awam akan cuba mencari jalan untuk mengatasi sistem rentas negeri yang sedia ada ini.

“Adalah lumrah untuk mereka (orang awam) melakukan perkara sedemikian (memalsukan dokumen) tetapi PDRM akan berusaha untuk mengatasi kelemahan yang sedia ada,” katanya kepada pemberita selepas menyertai lawatan dan sumbangan raya Menteri Kanan Pertahanan Datuk Seri Ismail Sabri Yaakob kepada petugas sekatan jalan raya (SJR) di Plaza Tol USJ Subang, di sini, tengah malam tadi.

Mengenai jumlah permohonan rentas negeri yang ditolak di seluruh negara setakat 12 Mei, Acryl Sani berkata PDRM telah menolak sebanyak 2,730 permohonan berkenaan yang dikemukakan atas pelbagai alasan yang tidak munasabah.

Sementara itu, Ismail Sabri yang turut serta dalam lawatan berkenaan, meminta orang awam agar terus mematuhi PKP dan tidak merentas negeri atau daerah.

“Saya melawat SJR di Plaza Tol Eco Majestic dan Plaza Tol USJ Subang dan mendapati tidak banyak kereta pada malam Aidilfitri (malam tadi) seperti yang disangkakan.

“Jadi saya percaya semua orang telah berada di rumah dan tidak bersesak di jalan raya. Saya berharap keadaan ini menggambarkan bahawa rakyat mematuhi setiap arahan yang dikeluarkan kerajaan iaitu tidak melakukan perjalanan merentas daerah dan negeri,” katanya.

Turut hadir Ketua Setiausaha Kementerian Pertahanan Datuk Seri Muez Abd Aziz dan Panglima Angkatan Tentera Malaysia Jeneral Tan Sri Affendi Buang.


141,089 murid, pelajar Melaka mula bersekolah hari ini

PAYA RUMPUT 20 Mac – Seramai 141,089 murid dan pelajar sekolah rendah serta menengah di seluruh Negeri Melaka memulakan hari pertama sesi persekolahan akademik sesi 2023/2024 hari ini,

Exco Pendidikan, Teknologi dan Telekomunikasi, negeri Datuk Rais Yasin berkata secara keseluruhan jumlah itu membabitkan 316 sekolah rendah dan menengah seluruh Melaka.

“Jumlah itu turut melibatkan semua pelajar tingkatan satu di ketiga-tiga daerah di negeri ini, iaitu Melaka Tengah seramai 3,757 pelajar, Alor Gajah (1,732) dan Jasin (1,744).

“Bagi murid tahun satu pula di daerah Melaka Tengah seramai 4,906, Alor Gajah (1,506) dan Jasin (1,337). Jumlah ini tidak termasuk murid mengikuti pendidikan awal kanak-kanak di prasekolah Kementerian Pendidikan Malaysia (KPM) yang membabitkan 5,290 orang,” katanya.

Beliau berkata demikian pada sidang media selepas mengadakan lawatan sempena Hari Pertama Persekolahan Sesi Akademik 2023/2024 yang bertemakan ‘Gembira Ke Sekolah di Sekolah Kebangsaan (SK) Kerubong, di sini, hari ini.

Rais berkata setakat ini seramai 13,892 guru menjadi tenaga pengajar di Negeri Melaka yang mana 7,973 daripadanya bertugas di sekolah rendah.

“Sementara itu seramai 5,919 guru pula mengajar di sekolah menengah, diharap semua guru-guru ini bersemangat waja untuk memastikan anak-anak ini dapat diberikan didikan dengan baik,” katanya.


7,402 anggota bomba terima vaksin pertama

JOHOR BAHRU, 20 Feb. – Seramai 7,402 anggota bomba seluruh negara akan terlibat menerima vaksin COVID-19, bagi fasa pertama kata, Timbalan Menteri Perumahan dan Kerajaan Tempatan Datuk Seri Dr Ismail Abd Muttalib.

“Secara keseluruhannya di Malaysia terdapat 15,000 anggota bomba dan vaksin akan diberikan berperingkat. Kita serahkan hal pemberian vaksin ini kepada Kementerian Kesihatan kerana mereka bertanggungjawab menentukan langkah seterusnya, termasuk untuk pemberian fasa-fasa seterusnya nanti,” katanya kepada Bernama selepas melawat Balai Bomba dan Penyelamat Larkin, di sini, malam tadi.

Beliau yang diminta mengulas mengenai jumlah anggota bomba yang bakal menerima vaksin pada fasa pertama berkata, pemberian vaksin berkenaan diharap dapat menyekat penularan COVID-19 sekali gus melindungi petugas barisan hadapan ketika menjalankan tugas.

Vaksin COVID-19 jenis Pfizer-BioNTech akan tiba di negara ini esok, sebelum pelaksanaan fasa pertama Program Imunisasi COVID-19 Kebangsaan, dimulakan hujung bulan ini.

Fasa pertama pemberian vaksin ini yang berlangsung sehingga April, melibatkan petugas barisan hadapan yang terbabit secara langsung dalam memerangi wabak itu, manakala fasa kedua bermula pada April sehingga Ogos melibatkan kumpulan yang berisiko tinggi, seperti warga emas.


Perbincangan SOP, kelonggaran ke Fasa Endemik libatkan tiga menteri lain- Hishammuddin

KUALA LUMPUR 6 Sept – Perbincangan secara terperinci mengenai penyesuaian prosedur operasi standard (SOP) serta bentuk kelonggaran dalam negara menuju ke fasa endemik akan melibatkan tiga lagi menteri lain.

Menteri Kanan Pertahanan Datuk Seri Hishammuddin Tun Hussein berkata, menteri berkenaan ialah Menteri Kesihatan Khairy Jamaluddin, Menteri Kewangan Tengku Datuk Seri Zafrul Abdul Aziz serta Menteri Komunikasi dan Multimedia Tan Sri Annuar Musa.

“Mesyuarat Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob pada 2 Sept lalu bersetuju supaya saya selaku Menteri Kanan Pertahanan yang mengetuai Majlis Keselamatan Negara (MKN) turut melibatkan tiga menteri ini.

“Sehubungan itu, saya akan memanggil ketiga-tiga menteri ini dalam masa terdekat untuk memulakan perbincangan secara terperinci dan membuat keputusan bersama tentang penyesuaian SOP serta bentuk kelonggaran seterusnya dalam menuju fasa endemik,” katanya dalam kenyataan hari ini.

Hishammuddin berkata, seperti yang beliau nyatakan semasa sidang media pada 2 Sept lalu bahawa negara sedang menuju ke arah endemik dan beliau turut bersetuju dengan Khairy bahawa peralihan ke fasa endemik akan bermula pada hujung Oktober.

“Sebagai persediaan ke arah fasa berkenaan, kerajaan sedang meneliti kelonggaran-kelonggaran yang bersesuaian bagi membolehkan rakyat kembali menjalani kehidupan seharian lebih bebas dalam norma baharu dan dalam masa sama kerajaan tetap menitikberatkan soal melindungi nyawa serta kesihatan rakyat di samping memastikan pengukuhan ekonomi dan kesejahteraan rakyat.

“Kelonggaran ini termasuklah kemungkinan membenarkan rakyat melakukan perjalanan rentas negeri bagi tujuan lebih pelbagai serta membuka lebih banyak sektor. Bagi menetapkan kelonggaran berkenaan, banyak faktor perlu diambil kira kerana ia melibatkan kesihatan rakyat dan keselamatan negara,” katanya.

Hishammuddin berkata, pada masa sama beliau juga mengarahkan MKN untuk terus mengemas kini SOP dan kelonggaran yang sudah dipersetujui bersama oleh kementerian-kementerian yang terlibat sebelum ini agar ia lebih mudah difahami.


Lebih 5,000 kenderaan langgar had laju pada hari pertama Ops HRA 2022

KUALA LUMPUR, 1 Mei – Sebanyak 5,021 daripada 750,903 kenderaan yang melewati kamera Sistem Keselamatan Kesedaran Automatik (AWAS) di lebuh raya semalam didapati melanggar had laju dibenarkan.

Jabatan Pengangkutan Jalan (JPJ) dalam kenyataan malam ini memaklumkan daripada sejumlah 236,671 kenderaan yang melewati kamera AWAS di lampu isyarat pula, 966 didapati melanggar lampu merah.

Menurut kenyataan itu, sebanyak 29 kamera AWAS dipasang bagi memantau kesalahan memandu melebihi had laju dan 16 untuk memantau kesalahan melanggar lampu isyarat merah beroperasi sepenuhnya sejak semalam (kelmarin).

Kenyataan itu menyebut pada hari pertama Ops Hari Raya Aidilfitri (HRA) 2022 semalam (kelmarin), kesalahan memandu melebihi had laju dan melanggar isyarat lampu merah adalah yang tertinggi dilakukan pengguna jalan raya.

“Sekiranya disabitkan kesalahan, boleh dikenakan denda sehingga RM2,000. Pengguna jalan raya dinasihatkan untuk mematuhi peraturan yang ditetapkan bagi menjamin keselamatan seterusnya menurunkan kadar kemalangan dan kematian di jalan raya,” katanya.- BERNAMA


Banjir: Putera Raja Arab zahir hasrat bantu Malaysia

KUALA LUMPUR, 26 Dis – Menteri Kabinet Arab Saudi Putera Turki bin Mohammad bin Fahd bin Abdulaziz menzahirkan hasrat membantu Malaysia dengan menghulurkan sumbangan dan bantuan kepada rakyat negara ini yang terjejas akibat banjir.

“Pagi tadi saya telah dihubungi oleh Putera Turki bin Mohammed bin Fahd bin Abdulaziz, Putera Raja Arab Saudi, yang telah menyatakan hasrat untuk membantu usaha kami bagi menyediakan bantuan dan sumbangan kepada rakyat Malaysia yang terkesan akibat banjir melalui Pusat Bantuan dan Kemanusiaan Raja Salman,” katanya.

Beliau juga berkata Kementerian Pertahanan, melalui Angkatan Tentera Malaysia (ATM), kini memberi tumpuan kepada usaha bantuan pasca banjir dan persediaan bagi menghadapi kemungkinan gelombang kedua bencana itu.

Katanya setakat semalam, seramai 998 anggota dan pegawai ATM iaitu Tentera Darat, Tentera Laut dan Tentera Udara Diraja Malaysia diatur gerak bersama dengan 96 aset pelbagai jenis termasuk trak, bot tempur, enjin sangkut (OBM) serta helikopter EC725 ke negeri yang terjejas seperti Selangor, Pahang, Negeri Sembilan, Kelantan dan Melaka.

Hishammuddin berkata ATM juga berjaya memindahkan sejumlah 32,661 mangsa ke pusat pemindahan sementara setakat semalam dengan kerjasama Polis Diraja Malaysia, Jabatan Bomba dan Penyelamat, Kementerian Kesihatan serta semua agensi berkaitan menerusi Ops Murni.

“Ini selari dengan kenyataan Panglima Angkatan Tentera Jeneral Tan Sri Affendi Buang semalam bahawa ATM akan menambah jumlah anggota sekali gus menjadikan jumlah keseluruhan 500 orang khusus untuk membantu kerja-kerja pembersihan,” katanya.

Beliau berkata satu batalion ATM diletakkan dalam keadaan siap siaga di setiap negeri untuk diatur gerak ke lokasi terjejas apabila terdapat keperluan menghadapi banjir gelombang kedua.

Katanya ini termasuk pembelian kecemasan 55 unit OBM yang diluluskan oleh Kementerian Kewangan susulan laporan berhubung situasi bot ATM yang terpaksa digunakan tanpa henti di kawasan terjejas.

Mengulas penubuhan pasukan petugas khas pasca banjir, Hishammuddin berkata Kementerian Pertahanan dan ATM akan memberi kerjasama penuh kepada pasukan itu. -BERNAMA


Proses kebenaran melalui CIMS merumitkan peniaga, ambil masa lama

CHENG 4 Jun – Arahan kerajaan supaya semua syarikat bagi sektor berkeperluan membuat permohonan menerusi portal Covid-19 Intelligent Management System (CIMS) 3.0 yang dikendalikan Kementerian Perdagangan Antarabangsa dan Industri (MITI) menimbulkan kerumitan dalam kalangan peniaga di negeri ini.

Pemilik bengkel kereta, Mohd Farid Abdul Manan, 31, berkata berkata, kebenaran untuk beroperasi dengan syarat perlu membuat permohonan CIMS 3.0 hanya dimaklumkan sehari sebelum PKP 3.0 sepenuhnya dikuatkuasakan.

Dia berkata, jadi sehingga ke hari ini, dia masih belum dapat beroperasi meskipun sudah beberapa kali pelanggan menghubunginya untuk membaiki kereta dan terpaksa berdepan dengan kerugian kerana terpaksa menolak permintaan pelanggan.

“Ada juga yang telefon minta baiki ketika kereta rosak di tepi jalan jadi kita hanya membantu apa yang termampu,” katanya ketika dihubungi di sini.

Sementara itu, bagi pemilik restoran, Mohd Shafiq Mohd Hiddir, 37 tindakan kerajaan yang sering berubah-ubah menyebabkan ramai peniaga termasuk dirinya keliru.

Jelasnya, bagi arahan kerajaan negeri memaklumkan peniaga kecil-kecilan dibenarkan menunjukkan surat pihak berkuasa tempatan (PBT) sekiranya tidak mempunyai surat kebenaran MITI.

“Kalau lalu di SJR (sekatan jalan raya), polis minta surat kebenaran daripada MITI juga sedangkan kerajaan negeri maklumkan peniaga kecil boleh tunjukkan surat operasi daripada PBT, jadi berlaku kekeliruan di situ.

“Jadi, sebagai langkah selamat saya memohon surat kebenaran daripada MITI namun masih menunggu keputusan kerana kita sendiri kena daftar masuk sendiri untuk periksa kelulusan itu sedangkan e-mel sudah diberikan,” katanya.


Ketua Menteri sampai sumbangan

BUKIT BARU 31 Jan. – Kes kematian Allahyarham Zubaidi Amir Qusyairi Abdul Malek, 7, dipercayai akibat didera ibu kandung dan bapa tiri Jumaat lalu turut mendapat perhatian kerajaan negeri yang menghulurkan sumbangan.

Sumbangan Ketua Menteri, Datuk Seri Utama Haji Sulaiman Md. Ali kepada keluarga angkat mangsa disampaikan Setiausaha Politik Ketua Menteri, Datuk Wira Sazali Muhd Din.

Terdahulu, Sazali meluangkan masa kira-kira 10 minit untuk mengetahui perkembangan terkini kanak-kanak berkenaan selain menyampaikan sumbangan peribadi Ketua Menteri kepada keluarga angkatnya di pekarangan Jabatan Perubatan Forensik Hospital Melaka jam 10.30 pagi tadi.

Turut hadir, Timbalan Speaker Dewan Undangan Negeri (DUN) Datuk Wira Ghazale Muhamad, Pesuruhjaya PAS Melaka, Datuk Kamaruddin Sidek dan Presiden Majlis Gabungan Belia Melaka (MGBM), Mohd Ridhwan Mohd Ali.

Dalam kejadian kira-kira jam 4 petang Jumaat itu, mangsa, Zubaidi Amir Qusyairi ditemukan lemas dalam tong air di rumah berkenaan dengan terdapat beberapa kesan kecederaan di beberapa bahagian badan.

Ketua Jabatan Siasatan Jenayah (JSJ) negeri, Asisten Komisioner Mohd Sukri Kaman dilapor berkata, Bilik Gerakan Melaka Tengah menerima maklumat dari seorang lelaki berusia 38 tahun mendakwa anak tirinya lemas dalam tong air di rumahnya.

Menurutnya, hasil pemeriksaan fizikal terhadap mayat mangsa bagaimanapun menemui kesan lebam dan kecederaan di beberapa anggota badan, sebelum mayat kanak-kanak itu dibawa ke Jabatan Forensik, Hospital Melaka untuk bedah siasat bagi mengetahui punca kematian.

Susulan itu, polis menahan suspek berusia 38 tahun dan 32 tahun yang juga bapa tiri dan ibu kandung kanak-kanak itu dibawa ke Mahkamah Ayer Keroh pada jam 9.20 pagi selepas ditahan di rumahnya di Taman Krubong Jaya.

Perintah reman terhadap suspek dikeluarkan oleh Penolong Pendaftar Mahkamah Ayer Keroh, Mohd Anuar Ostadi mengikut Seksyen 117 Kanun Acara Jenayah. sehingga 5 Februari depan bagi membantu siasatan kes.


South Korea to lift export ban on mask filters

SEOUL, Oct 20 – South Korea said Tuesday it will lift the export ban on nonwoven fabrics this week that are used to produce protective masks as the domestic supply of the materials and masks stabilised, Yonhap News Agency reported.

Under the decision, the country will lift the regulation that bans firms from exporting more than 15 per cent of their production of nonwoven fabrics starting Friday, according to the Ministry of Trade, Industry and Energy.

Earlier this year, the country ran out of melt-blown nonwoven fabric filters amid soaring demand for protective masks at the early stage of the COVID-19 pandemic, inducing the country to even import the materials.

The country reported its first COVID-19 case on Jan 20. So far, South Korea has reported more than 25,000 virus cases.

South Korea adopted a de facto rationing scheme system for protective masks in March, in which people could purchase a limited number of face masks per week. The policy was lifted in June.

In a separate report, the country’s drug safety ministry said South Korea’s production of protective masks reached 300 million units over the period from Sept 28 to Oct 11.


Pesawat Sriwijaya Air hilang kontak sebaik berlepas

Menurut jurucakap Kementerian Perhubungan (Pengangkutan) Indonesia, pesawat komersial itu berlepas jam 2.36 petang waktu Indonesia Barat, dan dijadualkan tiba di Pontianak, jam 3.15 jam waktu Indonesia Timur (4.15 waktu Indonesia Barat).

“Kontak terakhir pesawat itu dengan menara kawalan adalah pada jam 2.40 waktu Indonesia Timur, sebelum hilang,” kata jurucakap berkenaan menerusi pesanan ringkas WhatsApps.


Amaran cuaca hujan amat lebat di beberapa kawasan di Johor dan Pahang

KUALA LUMPUR, 2 Jan – Jabatan Meteorologi Malaysia (MetMalaysia) hari ini mengeluarkan amaran cuaca bahaya (merah) di beberapa kawasan di Johor dan Pahang.

MetMalaysia dalam kenyataan memaklumkan hujan sangat lebat dijangka berterusan hari ini di Johor iaitu di Kulai, Kota Tinggi dan Johor Bahru, manakala hujan lebat dijangka berterusan di Segamat, Batu Pahat, Kluang, Mersing dan Pontian sehingga esok.

Amaran cuaca waspada (kuning) dengan hujan lebat pula dikeluarkan bagi Tanah Tinggi Cameron, Lipis, Raub, Jerantut, Bentong, Temerloh, Maran dan Bera di Pahang serta Kelantan dan Terengganu, manakala di Tangkak dan Muar, Johor sehingga Isnin.

“Amaran sama dikeluarkan di Sabah melibatkan Pantai Barat (Tuaran, Ranau, dan Kota Belud), Sandakan (Telupid, Beluran dan Sandakan) serta Kudat hari ini,” kata kenyataan itu di sini, hari ini.- BERNAMA


PM mahu KWSP tingkat pelaburan tempatan kepada 70 peratus

SHAH ALAM, 8 Mei – Perdana Menteri Datuk Seri Anwar Ibrahim menugaskan Kumpulan Wang Simpanan Pekerja (KWSP) untuk meningkatkan pelaburan tempatan kepada 70 peratus tahun ini daripada 64 peratus pada 2022.

Beliau juga mahu institusi keselamatan sosial berkenaan melihat kembali hala tujunya supaya pelaburan yang dibuat seiring aspirasi kerajaan hari ini yang memberi fokus antaranya kepada penglibatan sektor belia, pertanian sebagai pemangkin keselamatan makanan negara bagi mengurangkan import makanan yang kini bernilai RM60 bilion di samping menambah lebih banyak penyertaan syarikat pemula.

“Kita (Malaysia) bila naik kadar produktiviti, tapi kadar upah itu masih di tangga yang jauh lebih rendah. Jadi kesenjangan akan terus melebar. Inilah cabaran-cabaran yang kita harus dapat tangani.

“Keupayaan kerajaan, kalau kita dapat terus cari pelaburan baharu, dan dapat hasil lebih baik, maka kita dapat kembalikan pulangan kepada rakyat,” katanya dalam ucaptama semasa merasmikan Menara KWSP di Kwasa Damansara, Seksyen U4 di sini, pada Isnin.

Justeru, Anwar menegaskan dan mahu keputusan panel penilai pelaburan KWSP kekal profesional dan tiada campur tangan ‘orang atasan’ supaya dapat memastikan setiap manfaat dinikmati setiap rakyat.

Beliau juga mahu KWSP menguruskan aset pengurusan yang kini bernilai RM1 trilion berlandaskan tata kelola yang baik dan berintegriti.  – BERNAMA


Kerajaan, pembangkang muktamad MoU landskap politik baharu esok

KUALA LUMPUR, 12 Sept – Kerajaan dan Pakatan Harapan (PH) hari ini setuju memuktamadkan sebuah memorandum persefahaman untuk mengembalikan kestabilan politik negara bagi menangani COVID-19 dan pemulihan ekonomi negara menerusi pendekatan kerjasama secara ‘dwipartisan’, memetik laporan Berita Harian.

Dengan persefahaman ini, tumpuan dan keutamaan akan diberikan oleh kedua-dua pihak kepada landskap politik yang baharu melalui inisiatif-inisiatif transformasi dan pembaharuan terhadap tatakelola pentadbiran kerajaan, khususnya memperkasakan peranan institusi Parlimen.

Menerusi kenyataan bersama wakil kerajaan dan PH yang dikeluarkan malam ini, kedua-dua pihak juga bersetuju untuk mendedahkan sepenuhnya memorandum persefahaman ini kepada umum sebagai komitmen terhadap keterbukaan penuh dan kebertanggungjawaban.

Memorandum Persefahaman Transformasi dan Kestabilan Politik itu akan ditandatangani Perdana Menteri, Datuk Seri Ismail Sabri Yaakob bersama ketua parti dalam PH di Dewan Bankuet, Parlimen pada jam 5 petang, esok.

Ketua parti PH adalah Presiden PKR, Datuk Seri Anwar Ibrahim; Setiausaha Agung DAP, Lim Guan Eng; Presiden Parti Amanah Negara (AMANAH), Mohamad Sabu dan Presiden Pertubuhan Kinabalu Progresif Bersatu (UPKO), Datuk Seri Wilfred Madius Tangau.

“Selepas mengadakan beberapa pusingan rundingan, wakil kerajaan dan PH hari ini memuktamadkan sebuah memorandum antara kerajaan Persekutuan dan PH,” kata kenyataan itu.

Mengikut kenyataan itu, wakil kerajaan yang menyertai rundingan berkenaan adalah Menteri Dalam Negeri, Datuk Seri Hamzah Zainuddin; Menteri Tenaga dan Sumber Asli, Datuk Seri Takiyuddin Hassan; Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar; Menteri Komunikasi dan Multimedia, Tan Sri Annuar Musa dan Menteri Kewangan, Tengku Datuk Seri Zafrul Tengku Abdul Aziz.

Wakil PH pula adalah Setiausaha Agung PKR, Datuk Seri Saifuddin Nasution Ismail; Timbalan Presiden AMANAH, Datuk Seri Salahuddin Ayub; Setiausaha Organisasi Kebangsaan DAP, Anthony Loke Siew Fook; Timbalan Pengerusi Kebangsaan DAP, Gobind Singh Deo; Ketua Penerangan PKR, Datuk Seri Shamsul Iskandar Mohd Akin dan Pengarah Komunikasi PKR, Fahmi Fadzil.


KKM kumpul 663 sampel bagi kajian vaksin Sinovac untuk kanak-kanak

Timbalan Menteri Kesihatan Datuk Aaron Dagang berkata kajian tersebut yang ditaja oleh Sinovac Life Sciences Company Limited, China diadakan di sembilan hospital termasuk Hospital Sibu dan Hospital Miri di Sarawak dan melibatkan 2,000 kanak-kanak.

Menurutnya, dapatan awal kajian tersebut boleh diperoleh antara tempoh enam bulan hingga setahun dan daripada jumlah sampel itu sebanyak 508 adalah dari Sarawak.

“Sasaran kajian itu memerlukan 2,000 sampel. Malaysia perlu membuat kajian sendiri terlebih dahulu walaupun sudah ada dapatan kajian sama dari negara-negara lain. Kita amat berhati-hati sebelum meluluskan penggunaan vaksin ini kepada kanak-kanak berusia tiga hingga 11 tahun di negara ini,” katanya kepada pemberita selepas membuat tinjauan kajian yang dijalankan di Pusat Penyelidikan Klinikal (CRC) Hospital Sibu di sini hari ini.

Beliau berkata kajian serupa juga telah dibuat sebelum kelulusan penggunaan bagi remaja berusia 12 hingga 17 tahun sebelum ini dikeluarkan oleh kerajaan.

Aaron berkata setiap kanak-kanak yang terlibat dalam kajian tersebut akan menjalani penilaian tahap kesihatan terlebih dahulu untuk menentukan mereka sihat, dan mereka juga akan menjalani ujian tahap antibodi sebelum dan selepas vaksin.

Pada sidang media sama, Ketua CRC Hospital Sibu Dr Toh Teck Hock berkata sasaran sampel yang perlu diambil Hospital Sibu ialah 410 sampel dan keputusan dapatan awal boleh diperoleh dalam tempoh lebih kurang enam bulan.


‘Total lockdown’ beri kesan kepada rakyat teruskan hidup

Menteri Kanan (Keselamatan) Datuk Seri Ismail Sabri Yaakob berkata, ketika PKP 1.0 yang dilaksanakan tahun lalu, kerajaan mengalami kerugian kira-kira RM2.4 billion sehari.

Katanya, berikutan itu banyak perniagaan terjejas terutama peniaga kecil yang hanya bergantung kepada sumber pendapatan harian malah keluarga golongan B40 bergelut untuk meneruskan hidup.

“Menerusi media sosial ketika PKP 1.0, ada keluarga yang makan nasi dengan garam dan ini merupakan perkara yang ‘real’ berlaku kepada rakyat terutama golongan miskin atau keluarga B40, jadi itulah sebabnya kita berpandangan perkara itu perlu diambil kira,” katanya pada sidang media bersama Ketua Pengarah Kesihatan, Tan Sri Noor Hisham Abdullah.

Mengulas lanjut, Ismail Sabri berkata sekiranya kerajaan turut menutup operasi syarikat besar sebagaimana disuarakan segelintir rakyat, keadaan itu turut memberi kesan kepada pekerja dan pendapatan syarikat berkenaan.

“Jika ditutup, mungkin ada perniagaan besar ini terpaksa menutup perniagaan mereka dan kesannya bukan sahaja kepada pemilik syarikat, (sebaliknya) saya percaya ramai pekerja akan kehilangan pekerjaan.

“Jadi soalnya bagaimana rakyat kita hendak ‘survive’ (meneruskan hidup), jadi sebab itu kita mengambil keputusan untuk tidak membuat ‘total lockdown’ sebaliknya memperketatkan SOP sektor ekonomi,” katanya.

Beliau berkata menerusi pendekatan SOP yang dikuatkuasa kerajaan itu sekali gus dapat mengawal pergerakan orang ramai terutama memastikan penularan COVID-19 dalam komuniti dapat dikurangkan.


Berusaha, berdoa serta bertawakal- Radzi

PUTRAJAYA: Berikhtiar dan berusaha, berdoa serta bertawakal. Itu nasihat diberikan Menteri Kanan (Pendidikan), Senator Datuk Dr Radzi Jidin kepada calon Sijil Tinggi Persekolahan Malaysia (STPM) yang akan menduduki peperiksaan itu bermula hari ini.


COVID: Pahang dijangka catat 700 kes seminggu pada Jun jika tidak patuh SOP

KUANTAN 11 Mei. – Pahang dijangka merekodkan purata 90 hingga 100 kes positif COVID-19 sehari bersamaan 600 hingga 700 kes seminggu pada awal Jun sekiranya masyarakat masih tidak patuh kepada prosedur operasi standard (SOP) ditetapkan.

Pengarah Kesihatan Pahang Datuk Dr Bahari Che Awang Ngah berkata, ia sekali gus akan menyebabkan peningkatan jumlah pesakit aktif mencecah 1,700 orang iaitu melebihi kapasiti wad hospital dan Pusat Kuarantin dan Rawatan COVID-19 di negeri itu.

Menurutnya, setakat Ahad lalu terdapat 5,789 kes COVID-19 direkodkan di Pahang yang turut menyaksikan peningkatan kes secara konsisten bermula pertengahan Mac sehingga kini.

Katanya, pada awal Mac, purata sebanyak 10 hingga 20 kes sehari dilaporkan tetapi telah meningkat kepada purata 70 kes sehari terutama di daerah Bentong, Raub dan Kuantan dengan R-naught (Rt) bagi Pahang sehingga 9 Mei ialah 1.26.

“Pesakit kategori empat dan lima di Pahang juga telah meningkat daripada dua peratus kepada 3.8 peratus, malah jumlah kemasukan pesakit ke Unit Rawatan Rapi (ICU) juga telah bertambah hampir tiga kali ganda daripada biasa,” katanya dalam kenyataan di sini hari ini.

Justeru, Dr Bahari menasihatkan masyarakat supaya mematuhi SOP terutama sewaktu membuat persiapan dan menyambut Aidilfitri dengan mengelakkan 3S iaitu sesak, sempit dan sembang dekat serta amalkan 3W cuci tangan (wash), pakai pelitup muka (wear) dan peringatan (warn).


DUN Sungai Rambai: Bina longkang di Jalan Tambak Merah elak air hujan bertakung

SUNGAI RAMBAI 3 Ogos – Sistem perparitan di perumahan awam, Taman Seri Rambai 1 yang tidak sistematik mengakibatkan kawasan itu kerap dinaiki air ketika hujan lebat.

Ahli Dewan Undangan Negeri (ADUN) Sungai Rambai, Siti Faizah Abd Azis berkata, hasil tinjauan dijalankan masalah itu berpunca akibat sistem perparitan tidak terurus.

“Sebelum ini, saya bersama pegawai Jabatan Kerja Raya (JKR), Jabatan Pengairan dan Saliran (JPS) dan Majlis Perbandaran Jasin (MPJ) turun padang melihat sendiri permasalah dialami penduduk.

“Sudah bertahun-tahun perkara ini disuarakan penduduk dan sekarang JKR ambil inisiatif membina kemudahan sistem perparitan di Jalan Tambak Merah,” katanya ketika dihubungi.

Siti Faizah berkata, selain pembinaan longkang di jalan terbabit, beliau juga meminta agensi berkaitan menaik taraf longkang di lorong Sidang Bedul di Batu Gajah.

“Inisiatif membina dan menaik taraf sistem perparitan adalah salah satu fokus utama saya demi memastikan Sungai Rambai mempunyai sistem infrastruktur sistematik,” katanya.


Bantuan RM3,000 bagi agensi pelancongan berlesen di bawah MOTAC

PUTRAJAYA 27 Sept. – Kerajaan akan menyalurkan bantuan kewangan RM3,000 kepada syarikat pengendalian pelancongan berlesen di bawah Kementerian Pelancongan, Seni dan Budaya (MOTAC), menerusi Pakej Perlindungan Rakyat dan Pemulihan Ekonomi (PEMULIH).

Ia adalah kali kedua bantuan sama diberikan kepada agensi pelancongan berdaftar, yang mana sebelum ini adalah menerusi Program Strategik Memperkasa Rakyat dan Ekonomi (PEMERKASA).

MOTAC dalam satu kenyataan hari ini menyatakan syarikat pengendalian pelancongan dan perniagaan agensi pengembaraan yang telah menerima bantuan kewangan RM3,000 di bawah inisiatif PEMERKASA, adalah layak secara automatik bagi bantuan PEMULIH dan tidak perlu membuat permohonan.

“MOTAC menyeru syarikat pengendali pelancongan berlesen di bawah kementerian yang tidak pernah menerima bantuan kewangan di bawah inisiatif PEMERKASA, untuk mengambil peluang ini mengemukakan permohonan kepada pihak kami,” kata MOTAC.


MITI akan bekerjasama dengan KPT, MOSTI bagi perkasakan industri aeroangkasa

MELAKA, 18 Mei – Satu usaha kerjasama yang lebih proaktif antara kementerian akan diwujudkan dalam usaha memperkasakan industri aeroangkasa dari aspek pekerja berkemahiran tinggi serta penyelidikan dan pembangunan (R&D).

Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz berkata unsur paling penting dalam industri adalah modal insan.

“Sehubungan itu, MITI akan bersama-sama dengan beberapa kementerian lain, antaranya Kementerian Pengajian Tinggi (KPT) dalam usaha memastikan ‘supply of talent ‘ (bekalan tenaga kerja berkemahiran) ini sentiasa ada. Ia juga sebagai satu kelebihan kompetitif kepada pelabur untuk melabur daripada segi infrastruktur dan tenaga kerja berkemahiran.

“Dalam aspek lain, kerjasama ini juga akan dapat memastikan bakat yang dilahirkan di institusi pengajian tinggi adalah relevan dan tepat dengan keperluan industri masa kini malah dapat menjadi salah satu platform untuk meningkatkan pendapatan pekerja dalam industri,” katanya.

Beliau berkata demikian pada sidang media selepas melakukan lawatan dan merasmikan bangunan baharu kilang syarikat CTRM Aero Composites Sdn Bhd (CTRM) di Batu Berendam di sini hari ini.

Tengku Zafrul berkata bagi aspek R&D pula, pihaknya telah berjumpa dengan wakil Kementerian Sains, Teknologi dan Inovasi (MOSTI) dan berbincang mengenai bagaimana hasil R&D tempatan mampu membawa limpahan positif kepada industri dan negara.

“Ini penting kerana menerusi R&D yang tepat, ia akan menghasilkan apa yang diperlukan industri dan dalam masa yang sama, kita mahu pakar tempatan dalam R&D ini mampu dikomersialkan di peringkat global,” katanya.

Dalam pada itu, beliau berkata syarikat CTRM telah dianugerahkan sebuah kontrak baharu bagi pembuatan dan pengeluaran komponen aero kepada beberapa vendor tahap 1 yang membekal kepada syarikat pengeluar pesawat bertaraf global iaitu Airbus.

Katanya nilai kontrak baharu tersebut bernilai RM3.4 billion bagi tempoh 2022 hingga 2030 dengan nilai kontrak secara kumulatif adalah RM6.64 bilion sehingga tahun 2030.

“Daripada segi modal insan, CTRM akan menambah pekerja berkemahiran teknikal sebanyak 24 peratus atau 300 orang bagi tempoh 2023 hingga 2024 selain meningkatkan perolehan bagi perusahaan kecil dan sederhana (PKS) melalui rantaian bekalan domestik sebanyak 25 peratus.

“Ini jelas membuktikan bahawa syarikat multinasional terkemuka menganggap landskap industri aeroangkasa Malaysia sebagai stabil dan kondusif bagi rantaian bekalan global mereka,” katanya.


MIDA kenal pasti 433 projek baharu bernilai RM97.4 bilion

KUALA LUMPUR 16 Julai – Lembaga Pembangunan Pelaburan Malaysia (MIDA) telah mengenal pasti 433 projek baharu bernilai RM97.4 bilion yang berpotensi untuk pelaburan di Malaysia.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata projek berimpak tinggi berkenaan dijangka memberikan kesan langsung kepada pertumbuhan ekonomi negara.

“Meskipun negara dilanda wabak COVID-19, pelbagai inisiatif telah dilaksanakan terutama pemberian pengecualian cukai di bawah inisiatif Pakej Rangsangan Ekonomi Prihatin Rakyat (PRIHATIN),” katanya ketika menjawab soalan Datuk Seri Mukhriz Mahathir pada persidangan Dewan Rakyat hari ini.

Beliau juga bertanya mengenai langkah segera serta pelan jangka sederhana bagi mencergaskan kembali sektor perindustrian di samping menarik aliran pelaburan asing ke dalam pelbagai sektor di Malaysia.

Sebelum ini dilaporkan antara inisiatif di bawah PRIHATIN ialah pengenalan pengecualian cukai selama 10 hingga 15 tahun kepada pelaburan langsung asing baharu dalam sektor pembuatan yang melibatkan pelaburan modal berjumlah RM300 juta atau lebih.

Selain itu kerajaan turut memberikan elaun cukai pelaburan 100 peratus selama lima tahun untuk syarikat sedia ada yang memindahkan kemudahan mereka di luar negara ke Malaysia.

Mengenai keyakinan pelabur terhadap Malaysia pasca-COVID-19, Mohamed Azmin berkata agensi antarabangsa mengunjurkan Keluaran Dalam Negara Kasar (KDNK) Malaysia melonjak pada kadar 6.3 peratus hingga 7.5 peratus pada 2021.

Bank Negara Malaysia dan Bank Dunia yakin ekonomi tempatan akan menunjukkan peningkatan semula yang kukuh pada separuh kedua tahun ini dipacu oleh aktiviti ekonomi yang disambung kembali.


Mentaliti atlet perlu diubah – Ahmad Faizal

ALOR GAJAH 10 Okt. – Pemikiran atlet dan jurulatih yang menganggap penyertaan dalam mana-mana kejohanan luar negara sebagai ‘medan pendedahan’ perlu segera diubah sama sekali.

Menteri Belia dan Sukan, Datuk Seri Ahmad Faizal Azumu berkata, jika istilah pendedahan masih dijadikan ukuran kepada pemain ia sekali gus akan mempengaruhi serta memberi kesan terhadap mutu permainan mereka dalam kejohanan disertai.

“Kita tidak boleh menggunakan istilah ‘pendedahan’ atau ‘percubaan’ setiap kali atlet profesional menghadapi perlawanan di peringkat antarabangsa kerana ia juga akan melemahkan mentaliti atlet.

“Jika mereka pergi bertanding, kenalah pergi dengan persiapan yang rapi dan berikan yang terbaik. Andai kalah, mereka perlu cari jalan atau sebab untuk perbaiki prestasi.

“If you go, you must go (jika anda pergi bertanding, anda mesti pergi) dengan persiapan yang rapi, cuba berikan persembahan yang terbaik.

“Cuba kita fikirkan apakah para pemain kita yang telah pun melalui pertandingan mereka berhajat untuk tewas? Saya percaya para pemain tidak ada yang mahu tewas dan telah mencuba sedaya upaya,” katanya.

Beliau berkata demikian ketika ditemui pemberita selepas merasmikan Hari Sukan Negara (HSN) Peringkat Alor Gajah di A’ Famosa Resort, di sini hari ini.

Malah Skuad Harimau Malaya juga tumpas dalam dua aksi persahabatan antarabangsa dengan Uzbekistan (1-5), malam tadi dan Jordan (0-4) dua hari lalu di Stadium King Abdullah II, Amman, Jordan.

“Walaupun kecewa dengan kekalahan, saya akan terus memberi sokongan tidak berbelah bahagi kepada atlet kita yang menyertai sukan di peringkat antarabangsa.

“Jangan kita kecam atlet sehingga mereka tidak boleh bangkit semula, sebaliknya menyokong mereka dan sebagai peminat saya rasa masih banyak yang perlu diperbaiki,” katanya.


Terengganu umum 5 Mei cuti peristiwa, sekiranya Hari Raya 3 Mei – MB

KUALA TERENGGANU, 27 April – Kerajaan negeri Terengganu bersetuju untuk memberikan cuti peristiwa pada 5 Mei, sekiranya Hari Raya jatuh pada 3 Mei ini.

Menteri Besar Datuk Seri Dr Ahmad Samsuri Mokhtar berkata keputusan itu dibuat dalam mesyuarat Majlis Mesyuarat Kerajaan Negeri yang diadakan hari ini.

“Oleh kerana sekiranya hari raya pertama pada Selasa (3 Mei) dan Rabu (4 Mei) adalah hari raya kedua yang sememangnya hari cuti. Jadi, Khamis (5 Mei) ‘tersepit’ di situ kerana Jumaat dan Sabtu (6 dan 7 Mei) adalah hari cuti di Terengganu.

“Jadi ia adalah untuk memudahkan para pekerja di sektor perkhidmatan kerajaan dan GLC (syarikat berkaitan kerajaan) Terengganu supaya mereka dapat terus berhari raya tanpa perlu datang bekerja pada Khamis (5 Mei),” katanya.


Ismail Sabri tinjau proses pengundian PRN Johor

JOHOR BAHRU, 12 Mac – Perdana Menteri Datuk Seri Ismail Sabri Yaakob hari ini meninjau perjalanan proses pengundian Pilihan Raya Negeri (PRN) Johor ke-15 yang mula dibuka pada 8 pagi tadi.

Ismail Sabri yang tiba di Sekolah Kebangsaan Perumahan Tampoi 2, Kempas, iaitu satu daripada 1,021 pusat mengundi dibuka hari ini, pada 1.55 petang dan meluangkan masa kira-kira 10 minit melihat dari perkarangan luar sekolah itu.

Perdana Menteri turut dilihat mengadakan pertemuan dengan calon Barisan Nasional (BN) bagi kerusi Dewan Undangan Negeri (DUN) Kempas Datuk Ramlee Bohani.

Ramlee berdepan pertandingan tujuh penjuru melibatkan Napsiah Khamis Maharan (Pakatan Harapan), Nornekman Osman (Parti Pejuang Tanah Air), Nur Faizal Abdullah (Perikatan Nasional) dan tiga calon Bebas iaitu Mohd Azwan Abd Rahman, Mohd Suhimi A Rahman dan Mohd Hambali Munadi.

“Jumpa Aisyah (jurufoto Nur Aisyah Mazlan) daripada NSTP yang sedang bertugas. Alhamdulillah proses mengundi di sini lancar dan teratur,” katanya.- BERNAMA


Syarikat pemaju mahu selesai kes saman Melaka Gateway di luar mahkamah

Peguam Kanan Persekutuan Ahmad Hanir Hambaly, yang mewakili Kerajaan Negeri Melaka ketika dihubungi pemberita berkata, perkara itu dimaklumkan pada prosiding di hadapan panel tiga hakim Mahkamah Persekutuan diketuai Presiden Mahkamah Rayuan Tan Sri Rohana Yusuf hari ini.

Turut bersidang Datuk Abdul Rahman Sebli dan Datuk Mary Lim Thiam Suan. Hari ini ditetapkan bagi mendengar permohonan syarikat itu bagi mendapatkan kebenaran merayu.

Ahmad Hanir berkata peguam KAJ, Datuk Loh Siew Cheang telah memohon agar prosiding hari ini ditangguh dan memaklumkan panel itu bahawa anak guamnya ingin menyelesaikan kes terbabit di luar mahkamah.

KAJ Development mengemukakan rayuan terhadap keputusan Mahkamah Rayuan pada 9 April 2021 yang menolak permohonannya untuk memperoleh kebenaran memulakan semakan kehakiman.

Pada 17 Feb 2021, Mahkamah Tinggi Melaka menolak permohonan KAJ Development untuk mendapatkan kebenaran itu selepas mendapati keputusan kerajaan negeri tidak membabitkan elemen undang-undang awam.

Syarikat itu juga memohon perisytiharan bahawa notis penamatan itu adalah terbatal dan tidak sah kerana melanggar Seksyen 7 dan 9(1) Akta Langkah-Langkah Sementara bagi Mengurangkan Kesan Penyakit COVID-19 2020.


Tiga Pemuda UMNO antara muka baharu dicalonkan

KUALA LUMPUR 6 Nov – Tiga Pemuda UMNO Melaka diumumkan sebagai antara muka baharu yang akan bertanding pada Pilihan Raya Negeri (PRN), 20 Nov ini.

Senarai itu didahului dengan Ketua Pemuda UMNO Melaka, Fairul Nizam Roslan yang akan bertanding di Asahan, diikuti Naib Ketuanya yang juga Ketua Pemuda UMNO Jasin, Dr Muhamad Akmal Saleh di Merlimau.


Program Miracle Baby bantu kanak-kanak sakit jantung

Ketua Pengarah Kesihatan Tan Sri Dr Noor Hisham Abdullah berkata program kerjasama strategik antara Kementerian Kesihatan (KKM), Universiti Tuanku Abdul Rahman (UTAR) dan Hospital Sri Sathya Sai Sanjeevani (SSSSH) India itu membolehkan perkhidmatan pembedahan jantung kanak-kanak kompleks dijalankan di Hospital Pulau Pinang (HPP) di sini, selain pemindahan kepakaran kepada KKM.

“Setiap tahun dianggarkan seramai 5,000 bayi dilahirkan dengan penyakit jantung berlubang dan kongenital di Malaysia dan kebanyakannya memerlukan rawatan pembedahan jantung dengan kepakaran kompleks dan bagi mengatasinya, KKM menjalankan Program Miracle Baby,” katanya dalam rakaman ucapan perasmian Program Miracle Baby di di HPP hari ini.

Turut hadir Pengarah Kesihatan Pulau Pinang Datuk Ma’arof Sudin, Pengerusi UTAR Tan Sri Dr Sak Cheng Lum dan Pengerusi SSSSH Dr Sreenivas Chodagam.

Beliau berkata kolaborasi itu juga bertujuan menyediakan perkhidmatan pembedahan jantung kanak-kanak kompleks yang berkualiti dan akan diteruskan sebagai bantuan kemanusiaan dan kebajikan.

“Pogram rintis itu telah bermula pada 28 Nov lepas dan sedang berlangsung selama dua minggu, sehingga hari ini seramai 12 orang pesakit termasuk tiga orang pesakit dari Sabah telah dihantar ke HPP untuk menjalani rawatan,” katanya.

Dr Noor Hisham berkata sebelum ini KKM menaja pesakit bagi pembedahan di luar negara menerusi kerjasama dengan badan bukan kerajaan tempatan dan luar negara susulan kekangan slot rawatan pembedahan di Malaysia.

”Bagi memastikan kelestarian perkhidmatan pembedahan jantung kanak-kanak di negara ini, pihak pengurusan KKM, SSSSH dan UTAR bersetuju untuk meneruskan misi kemanusiaan bagi membantu kanak-kanak kurang bernasib baik dan memerlukan rawatan pembedahan jantung melalui program Miracle Baby,” katanya.

Beliau berkata program itu diharap dapat memangkin hasrat kementerian untuk memulakan perkhidmatan pembedahan jantung kanak-kanak dalam skala lebih besar di Hospital Seberang Jaya yang dijangka siap pada 2023.

”Kami mengalu-alukan kerjasama dengan pihak UTAR dan SSSSH dalam Program Miracle Baby ini untuk jangka masa panjang dengan menjemput pakar-pakar dari SSSSH India ke Malaysia secara berkala.

Sementara itu, Yap Hooi Mui, 36, berkata anak bongsunya, Iris Sim Jia Xin, 8, yang menghidap penyakit jantung berlubang, merupakan pesakit pertama menjalani pembedahan di bawah program berkenaan pada 28 Nov lepas.

“Selepas dibedah, anak saya semakin aktif dan saya sangat bersyukur program Miracle Baby ini diperkenalkan kerana ia membantu ibu bapa dan kanak-kanak yang menghidap penyakit jantung,” katanya kepada pemberita selepas majlis itu.

Eisya berkata beliau tidak sabar untuk kembali ke sekolah dan menjalani kehidupan selepas proses pemulihan yang mengambil masa sekurang-kurangnya enam minggu.

“Saya ingin mengucapkan terima kasih kepada para doktor termasuk doktor dari SSSSH India yang telah merawat saya sepanjang di HPP, saya tidak sabar kembali ke sekolah bagi meneruskan sesi pembelajaran bersama rakan-rakan dan guru, namun saya perlu pastikan saya pulih dahulu,” katanya.

Ibunya Siti Norazidah Mohd Hamzah, 41, bersyukur Eisya terpilih untuk program tersebut dan hanya perlu menungggu sekitar dua bulan sahaja bagi menjalani pembedahan. – BERNAMA


Ramadan lebih bermakna di DUN Pantai Kundor

PANTAI KUNDOR 30 Mac – Pelbagai perancangan dan aktiviti direncanakan sepanjang Ramadan tahun ini di Dewan Undangan Negeri (DUN) Pantai Kundor.

Ahli Dewan Undangan Negeri (Adun) Pantai Kundor, Tuminah Kadi @ Mohd Hasim berkata bulan Ramadan tahun ini lebih bermakna apabila lebih banyak kelonggaran diberikan berbanding tempoh pandemik lalu.

Jelas Tuminah atau mesra disapa Kak Ina, bersempena Ramadan ini, beliau bersama warga kerja Japerun sudah mula menggerakkan aktiviti kebajikan kepada institusi keagamaan melalui penyampaian sumbangan ke masjid-masjid dan surau.

Antara sumbangan yang telah diagihkan ialah penyerahan air mineral dan kurma kepada kesemua masjid dan surau bagi aktiviti berbuka puasa tahun ini.

“Kita mengagihkan 310 kilogram (kg) kurma dan 310 katon air mineral yang mana setiap masjid dan surau akan menerima 10 kg kurma dan 10 karton air mineral.

Mengulas lanjut Tuminah berkata, bagi menyemarakkan lagi suasana bulan mulia ini, pihaknya juga akan menerusi acara tahunan iaitu memasak bubur dan mengacau dodol mega pada Ramadan ini.

“Pada program itu nanti, kita jangka akan agihkan lebih 1,000 bekas bubur lambuk secara pandu lalu kepada warga DUN Pantai Kundor,” katanya.

Tambah Tuminah, bagi program Kacau Dodol Mega pula ia akan dijangka akan diadakan pada 15 April depan dengan penglibatan penduduk dan semua sayap UMNO Bahagian Tangga Batu.

“Program kacau dodol ini kita akan buat pada waktu malam dan sekalikan dengan program sahur. Kebiasaan kita akan buat dua minggu sebelum raya,” katanya.

Menurut Tuminah, sempena Ramadan juga, pihaknya tidak pernah melupakan golongan yang memerlukan khususnya fakir miskin dan anak yatim di DUN Pantai Kundor.

“Selain membuat aktiviti, kita juga akan menyantuni anak-anak yatim dan fakir miskin yang ada dalam DUN Pantai Kundor ini termasuklah menerusi penyampaian sumbangan.

Menurutnya, selepas penganjuran di padang petanque bersebelahan Japerun Pantai Kundor tahun lalu, pihaknya merancang majlis itu akan diadakan di tepi pantai pada tahun ini.


Tiada keperluan tambah PKRC

TABOH NANING 24 Jun – “Tiada keperluan yang mendesak untuk tambah lagi Pusat Kuarantin dan Rawatan COVID-19 Berisiko Rendah (PKRC) pada masa ini,” kata Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Yusof.

“Kita akan semak keperluan tambahan tersebut dan tindakan itu dalam kesiapsiagaan kerana kita tidak tahu atau tidak nampak apa yang berlaku akan datang,” katanya ketika ditemui pemberita selepas meninjau operasi Pusat Pemberian Vaksin (PPV) Dewan Pusat Kecemerlangan Kejuruteraan dan Teknologi Jabatan Kerja Raya (CREaTE) Alor Gajah.

“Misalnya sebelum ini, PKRC Taman Ekspo Pertanian Malaysia Serdang (Maeps), kita dapati tempat tersebut tidak cukup besar maka kita tambah lokasi sementara, sama juga di negeri-negeri lain, kita lihat mana-mana dewan yang tidak pakai atau lokasi lain yang difikirkan sesuai sebagai tambahan nanti,” katanya.

“Kita dalam proses pembayaran elaun kepada kumpulan sasaran ini yang akan dilaksanakan oleh agensi Pengurusan Bencana, namun saya tidak dapat pastikan jumlah sebenar mereka yang layak mendapat bayaran elaun tersebut,” katanya.

Perdana Menteri, Tan Sri Muhyiddin Yassin mengumumkan bayaran sagu hati sukarelawan kesihatan yang bertugas di lapangan termasuk di PPV dan PKRC dinaikkan daripada RM50 kepada RM100, bermula bulan ini.


Rakyat Malaysia tawar bantuan kepada mangsa banjir di media sosial

KUALA LUMPUR, 19 Dis – Musibah banjir yang melanda beberapa negeri terutama Selangor yang disifatkan luar jangka, bukan sahaja memberi kesan mendalam kepada mangsa tetapi juga seluruh rakyat Malaysia yang prihatin.

Media sosial sejak semalam dipenuhi dengan pelbagai hantaran mangsa yang inginkan bantuan serta rakyat Malaysia yang cuba menghulurkan pertolongan sedaya upaya mereka dengan meletakkan tanda pagar #DaruratBanjir.

Seorang pengguna Twitter menggunakan nama @_siggplus yang merupakan seorang peniaga kopi di Seksyen 13, Shah Alam, Selangor menawarkan kopi percuma dan tempat berteduh kepada mereka yang terkandas di kawasan itu semalam.

“Sesiapa terkandas dekat Aeon Seksyen 13, tidak ada tempat nak pergi sebab jalan tutup, sila datang kedai aku minum kopi Vietnam sementara tunggu air surut,” katanya yang menawarkan kopi percuma dengan harapan bantuan kecil itu dapat memberi sedikit kegembiraan kepada mereka yang terjejas.

Tinjauan Bernama semalam mendapati penduduk di Taman Mutiara Subang, Subang Jaya mengambil inisiatif membantu melancarkan aliran lalu lintas di kawasan perumahan mereka yang turut terkesan banjir.

Luqman Hakim, 24, secara sukarela ‘bertugas’ untuk memberi amaran kepada pengguna lalu lintas ingin ke Shah Alam yang melalui perumahan tersebut untuk berpatah balik ekoran laluan gelap itu telah ditenggelami air.

“Dulu pernah juga banjir, tetapi ini lagi teruk dan memang bahaya dan saya buat apa yang boleh untuk tolong,” katanya.- BERNAMA


Nilai jualan bazar Ramadan dan Aidilfitri 2023 catat RM2.5 bilion

DOSM dalam kenyataan hari ini memaklumkan dari segi prestasi mengikut negeri, Selangor, Johor dan Wilayah Persekutuan (WP) Kuala Lumpur menyumbang 50 peratus kepada nilai jualan keseluruhan pada tahun ini.

Selangor mencatatkan nilai jualan bagi bazar Ramadan dan Aidilfitri tertinggi iaitu sebanyak RM564.2 juta, diikuti Johor dengan RM411 juta dan Kuala Lumpur merekodkan RM284.2 juta.

Di peringkat daerah pentadbiran, Johor Bahru mencatatkan nilai jualan tertinggi iaitu RM207.6 juta, diikuti Petaling sebanyak RM204.5 juta dan Klang dengan RM87.4 juta, menurut DOSM.

Bagi prestasi bazar Ramadan, DOSM memberitahu Selangor mencatatkan nilai jualan tertinggi iaitu sebanyak RM451.4 juta, Johor (RM313.5 juta) dan Kuala Lumpur (RM264.3 juta), manakala peringkat daerah pentadbiran, Petaling merekodkan nilai jualan tertinggi sebanyak RM186.0 juta, Johor Bahru (RM148.3 juta) dan Ulu Langat (RM64.3 juta).

Bagi prestasi bazar Aidilfitri, DOSM menjelaskan Selangor mencatatkan nilai jualan tertinggi iaitu RM112.7 juta, Johor dengan RM97.5 juta dan Melaka sebanyak RM47.4 juta manakala Johor Bahru menjadi daerah pentadbiran yang mencatat nilai jualan tertinggi iaitu RM59.3 juta, diikuti Klang (RM53.6 juta) dan Melaka Tengah (RM43.5 juta).

Dari segi jumlah pekerja, DOSM memaklumkan jumlahnya meningkat 30.3 peratus iaitu sebanyak 203,667 orang tahun ini berbanding 156,361 orang yang direkodkan pada tahun lepas.

Menurut DOSM, penemuan laporan berkenaan adalah berdasarkan survei yang dijalankan bermula 23 Mac hingga 22 April lepas, meliputi semua bazar yang berdaftar dengan pihak berkuasa tempatan (PBT). – BERNAMA


ESSCom tumpas 41 puak dalam Kumpulan Abu Sayyaf terlibat militan, penculikan sejak 2013

LAHAD DATU, 8 Dis – Sebanyak 41 puak dalam Kumpulan Abu Sayyaf yang terbabit dengan penculikan untuk wang tebusan serta kumpulan militan di Sabah, ditumpaskan sejak Kawasan Keselamatan Khas Pantai Timur Sabah (ESSCom) ditubuhkan pada tahun 2013, kata Komander ESSCom Datuk Ahmad Fuad Othman.

Beliau berkata kejayaan itu adalah susulan tindakan pantas pasukan perisikan ESSCom, hasil pertukaran maklumat risikan (intelligence exchange) dengan Joint Task Force Sulu serta pasukan tentera Western Mindanao Command (Westmincom).

Katanya dua daripada puak berkenaan yakni Clan Hatib Munap Binda serta Clan Jemaah Group Pimpinan Ustaz Mamay Aburi, ditumpaskan di Sabah, semasa beliau menjadi Komander ESSCom, manakala bakinya di tumpaskan di Filipina.

Menurutnya selain itu tiga operasi khas ESSCom bersama pihak berkuasa Filipina turut dapat meneutralkan sembilan sasaran utama untuk aktiviti Abu Sayyaf serta penculikan bagi mendapatkan wang tebusan di ESSZone, sekali gus mengekalkan sifar penculikan.

“Sepanjang saya menerajui ESSCom, tiada penculikan berlaku dan ini semua kerana kerjasama semua elemen dalam ESSCom serta perisikan dengan pihak keselamatan Filipina serta Indonesia,” kata Ahmad Fuad yang akan bersara pada 11 Dis ini, kepada pemberita selepas perbarisan perpisahan sempena persaraannya di sini hari ini.

Sementara itu Ahmad Fuad berkata ESSCom turut merancang beberapa perkara bagi memperkasakan keselamatan di ESSZone antaranya cadangan untuk menempatkan pos Pasukan Gerakan Am (PGA) di kawasan penempatan ramai, sebagai pondok polis kecil untuk tugas-tugas kepolisian serta menjadi ‘first responder’.

“Selain itu ESSCom turut mencadangkan pewujudan Forward Operation Base Pasukan Gerakan Udara (PGU) di Tawau bagi menempatkan aset dan penyelenggaraan bagi jangka panjang,” katanya.

Beliau yang bertugas selama 36 tahun di Sabah turut mengingatkan agar semua anggota pasukan keselamatan di ESSZone tekad mengelak diri dari terlibat sindiket atau menjadi tali barut kepada sindiket jenayah rentas sempadan. – BERNAMA


Isa Samad dihukum penjara 54 tahun, denda RM15.45 juta atas sembilan pertuduhan rasuah

KUALA LUMPUR 3 Feb. – Mahkamah Tinggi di sini, hari ini menjatuhkan hukuman penjara berjumlah 54 tahun dan denda RM15.45 juta terhadap bekas Pengerusi Felda Tan Sri Mohd Isa Abdul Samad selepas mendapati dia bersalah atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Bagaimanapun, Mohd Isa, 71, hanya perlu menjalani hukuman penjara selama enam tahun setelah Hakim Mohd Nazlan Mohd Ghazali memerintahkan semua hukuman penjara itu berjalan serentak.

Bekas menteri besar Negeri Sembilan itu dijatuhi hukuman penjara enam tahun bagi setiap pertuduhan dihadapinya dan mahkamah turut memerintahkan tertuduh dipenjara 18 tahun jika gagal membayar denda berkenaan.

Hakim Mohd Nazlan ketika membuat keputusan itu berkata, hukuman dijatuhkan adalah bagi memberi peluang kepada pesalah melakukan pemulihan dan juga pengajaran untuk tertuduh dan orang lain supaya tidak melakukan kesalahan serupa.

“Mahkamah mengambil maklum latar belakang tertuduh dan rekod pentadbiran serta penglibatannya dalam politik negara di mana tertuduh telah berkhidmat sebagai menteri besar selama dua dekad dan juga sebagai menteri kabinet.

“Mahkamah juga mengenakan denda lima kali jumlah suapan bagi setiap pertuduhan yang kesemuanya berjumlah RM15.45 juta dan sekiranya gagal membayar denda dikenakan penjara dua tahun bagi setiap pertuduhan,” kata hakim itu.

Terdahulu peguam Datuk Salehuddin Saidin yang mewakili Mohd Isa berkata sekiranya pelaksanaan hukuman itu berkuatkuasa hari ini anak guamnya akan ditahan di penjara sementara rayuan.

Berhubung denda pula, peguam itu berkata  jumlah yang perlu dibayar adalah besar dan denda itu walaupun tidak sebanyak dalam kes berkaitan bekas perdana menteri Datuk Seri Najib Tun Razak yang melibatkan dana SRC International Sdn Bhd (denda RM210 juta) tetapi ia masih lagi satu jumlah yang besar.

“Sekiranya mahkamah ingin menaikkan jumlah jaminan diharap ia tidak melebihi RM1 juta kerana anak guam saya perlu meminta bantuan kawan-kawan dan saudara mara.

Menurutnya Mohd Isa telah berkecimpung dalam arena politik sejak 33 tahun dan berkhidmat sebagai Menteri Besar Negeri Sembilan dari tahun 1982 hingga 2004 iaitu selama 22 tahun.

“Di peringkat Persekutuan pula, beliau pernah dilantik sebagai Menteri Wilayah Persekutuan selama dua tahun dari tahun 2004 hingga 2005. Beliau juga pernah berkhidmat sebagai ahli parlimen Jempol pada 2004 hingga 2008 dan 2013 hingga 2018,” katanya.

Salehuddin berkata Mohd Isa juga menghidap penyakit jantung, pernah menerima rawatan di Institut Jantung Negara (IJN) pada 2018 dan kini bergantung kepada ubat selain perlu mendapatkan rawatan dua bulan sekali di institut jantung berkenaan.

“Tertuduh tidak mempunyai rekod kesalahan lampau dan ini merupakan kesalahan pertamanya. Dia juga tidak pernah meminta wang suapan (RM3 juta) daripada SP16, Ikhwan Zaidel (bekas ahli lembaga pengarah Gegasan Abadi Properties Sdn Bhd (GAPSB),” katanya.

Peguam itu berhujah amaun yang terlibat dalam kes ini hanya RM3.09 juta berbeza dengan kes SRC International yang dihadapi Najib  sebanyak RM42 juta.

“Dalam kes SRC, mahkamah telah menjatuhkan hukuman penjara selama 12 tahun bagi pertuduhan dihadapi Najib dan denda RM210 juta, jika gagal bayar denda dipenjara 12 tahun.

Afzainizam pula memohon hukuman penjara 12 tahun bagi setiap pertuduhan dan denda sebanyak RM15.45 juta sebagaimana diperuntukkan di bawah Seksyen 16 (a) (A) Akta SPRM.

“Tertuduh tidak menunjukkan kekesalannya seperti memulangkan wang itu kepada Felda. Dalam kes ini, amaun RM3.09 juta adalah fakta di mana kesalahan rasuah adalah penyakit atau barah dalam masyarakat.

“Hukuman yang bakal diberikan perlu menggambarkan betapa bencinya masyarakat terhadap kesalahan rasuah. Tidak dinafikan tertuduh mempunyai banyak sumbangan politik dan masyarakat, namun suapan itu sebanyak sembilan kali dan mahkamah perlu mengambil kira jumlah rasuah yang terlibat,” katanya.

“Kalau anak guam saya menunjukkan rasa kesal atau cakap dia menyesal, ia secara tidak langsung menunjukkan dia mengaku atas perbuatan itu,” katanya yang turut berhujah dengan usia tertuduh sekarang, hukuman penjara sebulan pun boleh meranapkan kehidupannya.

Mohd Isa didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan Zaidel, iaitu Ahli Lembaga Pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai upah bagi membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.

Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini, antara 21 Julai 2014 dan 11 Dis 2015.

Pertuduhan menurut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.


Harga barang dijangka stabil menjelang Januari – Rosol

BUKIT MERTAJAM, 11 DIS –  Kementerian Perdagangan Dalam Negeri dan Hal Ehwal Pengguna (KPDNHEP) menjangkakan harga barangan keperluan harian, akan kembali stabil sepenuhnya menjelang bulan Januari depan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata pemantauan dan pemeriksaan yang dijalankan oleh pihaknya ketika ini mendapati, harga barangan mula stabil dengan sayur-sayuran juga telah menunjukkan penurunan harga.

“Harga barang (keperluan harian) mula stabil dan sayur pun sudah menunjukkan penurunan, ia berikutan beberapa faktor (harga stabil) antaranya macam sayur-sayuran di mana cuaca di kawasan pengeluarannya semakin baik.

“Selain itu, Program Jualan Keluarga Malaysia (PJKM) yang menawarkan barangan keperluan harian dengan harga sehingga 20 peratus rendah daripada harga pasaran dan usaha mengimport ayam sejuk beku juga antara faktor harga  kembali stabil, kita jangka menjelang Januari atau Februari (harga barang) stabil semula,” katanya kepada pemberita di sini hari ini.

Beliau ditemui selepas merasmikan PKJM yang dijalankan di perkarangan Masjid Daerah Seberang Perai Tengah (SPT), di Perda yang turut hadiri Pengarah KPDNHEP Pulau Pinang Mohd Ridzuan Ab Ghapar.

Mengulas lanjut, Rosol berkata PJKM yang dilancarkan pada 2 Dis lepas oleh Perdana Menteri Datuk Seri Ismail Sabri Yaakob itu telah dijalankan di 15 kawasan parlimen di seluruh negara setakat ini dan sehingga semalam hasil jualan di program tersebut ialah sebanyak RM423,844.

Katanya program itu yang dirancang dilaksanakan dua kali sebulan menerima sambutan yang cukup menggalakkan daripada orang ramai kerana mereka mahu membeli barangan dengan harga yang lebih murah berbanding harga pasaran.

“Sehingga semalam seramai 28,000 pengunjung hadir di program itu untuk membeli barangan keperluan harian yang dijual antaranya ayam, ikan, telur, sayur-sayuran, minyak masak, gula, tepung dan beras,” katanya.

Beliau berkata pelaksanaan PJKM yang dikendalikan oleh KPDNHEP diadakan sebagai inisiatif kerajaan untuk membantu meringankan kos sara hidup rakyat, terutamanya dalam kalangan mereka yang berpendapatan rendah dan menangani situasi kenaikan harga barangan yang melanda.

“Program ini dilaksanakan di semua 222 kawasan parlimen di seluruh negara sehingga bulan Mac tahun depan, dan jika ada keperluan selepas itu mungkin kita teruskan namun jika harga barangan keperluan harian sudah kembali, kami akan membuat pemantauan berterusan bagi memastikan tiada pihak mengambil kesempatan menaikkan harga,” katanya. – BERNAMA


Rohana ditawarkan pengajian di UTeM

KUALA LUMPUR, 30 Julai – Gadis yang kisahnya tular kerana ditinggalkan ibu tanpa kerakyatan ketika masih bayi, bakal mencapai cita-citanya untuk melanjutkan pengajian tinggi selepas menerima tawaran mengikuti pengajian Diploma Sains Komputer daripada Universiti Teknikal Malaysia Melaka (UTeM) hari ini.

Rohana, 22, menerima tawaran itu setelah mendapat taraf kewarganegaraan dan kad pengenalan pada April lepas apabila kisah hidupnya tular menerusi media sosial sehingga mendapat perhatian Perdana Menteri Datuk Seri Ismail Sabri Yaakob.

Rohana yang dijaga seorang bekas guru berbangsa Cina, Chee Hoi Lan, berkata beliau amat bersyukur atas peluang yang diberi dan akan berusaha bersungguh-sungguh untuk menamatkan pengajian dengan cemerlang agar dapat menyumbang semula kepada masyarakat setempat.

“Saya tidak tahu bagaimana hendak ucap terima kasih, sangat bersyukur dengan hadiah yang dikurniakan Allah kerana ini memang satu perkara yang saya impikan sejak lama.

“Terima kasih juga kepada pihak UTEM. Walaupun saya lebih meminati bidang perubatan, Sains Komputer ini adalah bidang pilihan kedua saya dan ‘laoshi’ (Chee) juga menyokongnya. Jadi, saya akan lakukan yang terbaik untuk membalas jasanya,” katanya yang merupakan bekas pelajar Sekolah Menengah Kebangsaan Dato’ Ibrahim Yaakob, Kampung Batu.

Rohana ditemui pemberita selepas menerima surat tawaran pengajian berkenaan daripada Naib Canselor UTeM Prof Dr Massila Kamalrudin di kediaman Chee di Batu 5, Jalan Ipoh di sini hari ini.

“Ada beberapa barangan keperluan belum dibeli dan saya juga sedang mencari pembantu rumah yang dapat menjaga laoshi (Chee) sepanjang ketiadaan saya.

“Kebelakangan ini dia (Chee) sering menangis apabila mengenangkan kami akan berjauhan jadi adalah lebih elok sekiranya ada orang temankan dia sekali-sekala di rumah sementara menunggu kepulangan saya pada hujung minggu,” katanya.

Sementara itu, Chee berkata ini adalah kali pertama dia akan berjauhan dengan Rohana dan berharap gadis itu dapat menjaga dirinya dengan baik sepanjang pengajian.

“Saya harap dia (Rohana) tidak lupakan saya. Kalau ada masa terluang baliklah sini tengok (jenguk) saya. Apabila habis belajar nanti, saya harap dia boleh jadi pakar Internet (teknologi maklumat),” katanya.

Dalam pada itu, Massila berkata Rohana adalah antara tiga individu yang terpilih untuk mengikuti projek rintis Program Anak Emas UTeM yang baru dimulakan.

Massila berkata program itu memberi peluang kepada pelajar cemerlang daripada keluarga tidak bernasib baik untuk melanjutkan pengajian di UTeM, dengan kos pembiayaan ditanggung sepenuhnya oleh Yayasan Tun Canselor.

“Rohana adalah pelajar pertama bagi program ini. Dia menepati ciri-ciri yang dimahukan iaitu dari golongan yang memerlukan seperti anak tunggal dan B40 dan mempunyai keputusan peperiksaan Sijil Pelajaran Malaysia (SPM) yang cemerlang,” katanya.

Ketiadaan kad pengenalan dan dokumen pengenalan diri menyebabkan kehidupan Rohana menjadi sukar dan tidak dapat menyambung pengajian ke universiti, sebelum isu mengenainya mendapat perhatian perdana menteri. – BERNAMA


MINDEF hasrat wujudkan kawasan tanaman di kem tentera, jamin sekuriti makanan

TAMPIN, 21 Jun – Kementerian Pertahanan (MINDEF) berhasrat untuk mewujudkan kawasan tanaman di setiap kem angkatan tentera di seluruh negara bagi menjamin sekuriti makanan terutama untuk keperluan anggota.

Menteri Kanan Pertahanan Datuk Seri Hishammuddin Tun Hussein berkata pada peringkat permulaan, Kem Syed Sirajuddin, Gemas di sini telah pun dijadikan projek rintis bagi tujuan berkenaan.

“Aktiviti bercucuk tanam itu dah ada pun. Saya dah tengok tadi…jadi dalam apa jua keadaan termasuk harga makanan melambung, kita ada kemampuan sendiri. Sekurang-kurangnya anggota boleh fokus kepada tanggungjawab mereka iaitu keselamatan dan pertahanan.

“Saya nak dapat laporan nanti dan sekiranya boleh diperluaskan untuk kesemua kem atau mungkin setiap zon,” katanya kepada pemberita selepas menyaksikan Latihan Kuasa Tembakan (LKT) 2022 ATM di sini hari ini.

Beliau berkata perbincangan mengenai perkara itu telah dibuat bersama Panglima Angkatan Tentera, Jen Tan Sri Affendi Buang dan Panglima Tentera Darat Jen Datuk Zamrose Mohd Zain.

Semalam, Zamrose menerusi kenyataan di Facebook memaklumkan Ladang Integrasi Tentera Darat di Kem Syed Sirajudin dilaksanakan menerusi Program Kelestarian Makanan Tentera Darat bertujuan membantu meringankan kos sara hidup warganya melalui hasil pertanian.

Beliau berkata ia juga sebagai langkah awal dalam menangani permasalahan krisis makanan yang berkemungkinan dihadapi pada masa hadapan sekali gus memastikan kelestarian makanan terutama dalam kalangan anggota dan masyarakat sentiasa terjamin.

Sementara itu, mengenai LKT beliau berkata ia merupakan usaha MINDEF bagi memastikan ketiga-tiga cabang perkhidmatan Angkatan Tentera Malaysia (ATM) terus dilengkapi aset yang diperlukan meskipun dalam era pascapandemik COVID-19.

“Selagi saya Menteri Pertahanan, kami akan buat apa sahaja bagi memastikan, moral mereka tinggi dan semangat mereka kuat dan Insya-Allah apa yang mampu kita lakukan dari apa juga aspek.

“Pengguna akhir (tentera) yang akan gunakan aset ini, wajar mereka ini menentukan jenis aset-aset yang diperlukan dan sekiranya kita mampu dalam konteks kewangan negara, Kementerian Pertahanan akan mempercepatkannya, itu adalah proses yang saya umumkan sebelum ini,” katanya.


Dua pekerja maut di stadium dipercayai jatuh dari ketinggian 27 meter

JOHOR BAHRU, 14 Jun – Dua mangsa yang dilaporkan maut di Stadium Sultan Ibrahim, Iskandar Puteri semalam, dipercayai terjatuh dari bumbung kanvas ke atas pagar ‘British Reinforced Concrete’ (BRC) stadium pada ketinggian dianggarkan 27 meter.

Pengarah Jabatan Keselamatan dan Kesihatan Pekerjaan (JKKP) Johor Husdin Che Amat berkata jabatan itu telah menghantar sepasukan pegawai penyiasat untuk menjalankan siasatan berhubung kes kemalangan itu yang melibatkan dua lelaki warga tempatan berusia 34 dan 35 tahun.

“Hasil siasatan awal mendapati bahawa kedua-dua mangsa yang bekerja sebagai juruteknik ditugaskan secara berpasangan bagi membuat kerja-kerja pembersihan bumbung kanvas stadium menggunakan teknik ‘rope access’ di atas kawasan berdekatan pintu masuk Gate A berhadapan Ibu Pejabat Kelab Johor Darul Ta’zim (JDT).

“Bagaimanapun, kedua-dua mangsa dilaporkan terjatuh dari atas bumbung kanvas ke atas pagar BRC (anggaran ketinggian 27 meter) dan meninggal dunia di tempat kejadian,” katanya dalam kenyataan hari ini.

Mengulas lanjut, Husdin berkata JKKP memandang serius setiap kemalangan serta penyakit pekerjaan yang berpunca daripada aktiviti pekerjaan dan siasatan lanjut akan dijalankan bagi melengkapkan hasil siasatan.

Beliau berkata tindakan perundangan akan diambil ke atas pihak yang bertanggungjawab sekiranya terdapat pelanggaran peraturan di bawah Akta Keselamatan dan Kesihatan Pekerjaan 1994.

“Pekerja yang bekerja di tempat tinggi terdedah kepada risiko bahaya, namun ia boleh dikurangkan sekiranya majikan menggunakan instrumen (peralatan) yang sistematik terdiri daripada tiga proses utama iaitu pengenalpastian hazard (bahaya), penaksiran risiko dan kawalan risiko (HIRARC).

“Selain itu, majikan juga boleh merujuk kepada Garis Panduan Pencegahan Jatuh di Tempat Kerja yang dikeluarkan oleh JKKP pada 2007,” katanya.

Semalam, dua pekerja pembersihan kontrak di Stadium Sultan Ibrahim di Iskandar Puteri, dilaporkan maut terjatuh ketika membuat kerja-kerja pembersihan di stadium berkenaan kira-kira pukul 12.30 tengah hari.

Ketua Polis Johor Datuk Kamarul Zaman Mamat dilaporkan berkata kedua-dua mayat mangsa dibawa ke Hospital Sultanah Aminah (HSA) di sini untuk proses bedah siasat dan kes diklasifikasikan sebagai mati mengejut. – BERNAMA


Lebih 1.3 juta pelajar kembali ke sekolah

AYER MOLEK 1 Nov – Lebih 1.3 juta pelajar sekolah menengah dan sekolah rendah bagi empat negeri yang beralih ke Fasa Empat Pelan Pemulihan Negara (PPN) memulakan sesi persekolahan hari ini.

Menteri Kanan Pendidikan, Datuk Dr Mohd Radzi Md Jidin berkata, secara keseluruhannya seramai 694,531 murid sekolah rendah membabitkan Tahun 1 hingga 3.

“Jika kita lihat kemasukan yang berperingkat ini membolehkan kita mengawal dan memantau keadaan di sekolah bagi memastikan keadaan sekolah berjalan lancar dan teratur,” katanya.

Menurut Mohd Radzi, selain daripada membuat pemantauan di sekolah, pihaknya turut mengadakan sesi libat urus bersama semua guru termasuk guru pra-sekolah dan ibu bapa.

“Sesi libat urus ini melibatkan perkara berkaitan dengan pengoperasian dan menumpukan konsep Sekolahku Sejahtera, yang akan dilaksanakan oleh Kementerian Pendidikan Malaysia (KPM).

Jelasnya, konsep itu bukan satu matapelajaran sebaliknya kaedah menerapkan nilai semula jadi dalam kehidupan yang akan menjadi satu norma buat generasi baharu.


UMNO terus beri dukungan kepada kepimpinan PM Ismail Sabri – Ahmad Zahid

KUALA LUMPUR, 18 Mac – UMNO mengulangi pendirian untuk terus mendukung kepimpinan Perdana Menteri Datuk Seri Ismail Sabri Yaakob dalam membangunkan semula negara.

Presidennya Datuk Seri Dr Ahmad Zahid Hamidi semasa berucap di hadapan kira-kira 2,680 perwakilan pada Perhimpunan Agung UMNO hari ini, turut meminta Ismail Sabri yang juga Naib Presiden parti untuk menjaga kerajaan sebaik-baiknya.

“Datuk Seri Ismail jagalah kerajaan elok-elok, kita beri dukungan kepada Yang Amat Berhormat Perdana Menteri kita. Insya-Allah saya dan Tok Mat (Timbalan Presiden Datuk Seri Mohamad Hasan) dan rakan-rakan lain, kita akan jaga parti.

“Kami akan perkuatkan parti, (manakala) Tok Mail (Ismail Sabri) perkuatkan kerajaan… kerajaan dan parti harus jalan seiring,” katanya dalam ucapan perasmian perhimpunan itu di Pusat Dagangan Dunia (WTC) di sini.

Katanya selain itu beliau dan seluruh perwakilan UMNO turut merakamkan penghargaan kepada Ismail Sabri di atas pengumuman kebenaran untuk pengeluaran RM10,000 Kumpulan Wang Simpanan Pekerja (KWSP).

“Kita bersyukur kepada Allah SWT, akhirnya kerajaan bersetuju untuk membenarkan mereka yang layak mengeluarkan wang simpanan KWSP secara one-off sebanyak RM10,000.

Perdana Menteri pada sidang media khas Rabu lepas mengumumkan kerajaan membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Ismail Sabri berkata walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Ahmad Zahid yang juga Pengerusi Barisan Nasional (BN) berkata meskipun UMNO bukan parti dominan kerajaan, meskipun pemimpin utama adalah daripada parti, terdapat perkara yang perlu penambahbaikan.

“Biar pun pemimpin utama kerajaan dari UMNO, namun hakikatnya UMNO bukan parti dominan. Dasar-dasar penting biar pun tidak disanggah secara terbuka, namun di belakang, suara-suara sumbang sering kedengaran,” katanya.

“Malah terdapat arahan-arahan dan minit-minit tertentu untuk kepentingan rakyat tidak pun diendahkan. Perdana Menteri, terdapat skru-skru yang wajib diperketatkan….Perdana Menteri terdapat longkang-longkang yang tersumbat yang mesti dibersihkan dari sampah sarap,” katanya. -BERNAMA


Amaran hujan lebat, ribut petir di empat negeri – MetMalaysia

KUALA LUMPUR, 20 Nov – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka berlaku di empat negeri sehingga 10 pagi ini.

Di Selangor pula merangkumi kawasan Kuala Langat dan Sepang manakala Negeri Sembilan melibatkan Port Dickson serta Melaka di daerah Alor Gajah dan Melaka Tengah.


291 kertas siasatan kes berita palsu COVID-19 dibuka

AYER KEROH 8 April. – Suruhanjaya Komunikasi dan Mutimedia Malaysia (SKMM) dan Polis Diraja Malaysia (PDRM) membuka 291 kertas siasatan berhubung berita palsu COVID-19 dalam tempoh setahun sejak Mac 2020.

Ketua Bahagian Penguat kuasa dan Siasatan SKMM Datuk Mohd Shafie Harun berkata, daripada jumlah itu, 235 kertas siasatan dibuka oleh PDRM manakala 56 dibuka oleh SKMM.

Katanya, semua kertas siasatan itu disiasat mengikut Seksyen 233 Akta Komunikasi dan Multimedia (AKM) 1988 yang memberikan punca kuasa penguatkuasaan media sosial dan internet kepada SKMM.

“Terdapat juga beberapa kes yang diputuskan sebagai ‘NFA’ (tiada tindakan lanjut) disebabkan beberapa faktor, antaranya suspek tidak dapat dikesan atau menggunakan akaun palsu dan sebagainya.

“Sebanyak 83 kes NFA disiasat di bawah PDRM manakala 28 lagi oleh SKMM,” katanya pada sidang media selepas menghadiri Program Pencegahan Jenayah dan Lindungi Diri Dari Menjadi Mangsa Jenayah Penipuan di Dewan Serbaguna, Ibu Pejabat Polis Kontinjen (IPK) Melaka, di sini hari ini.


Penamaan calon PRU15: Polis gerakkan 31,183 petugas, unit dron seluruh negara

Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali berkata ia melibatkan tugas pemantauan oleh petugas beruniform dan tidak beruniform serta Unit Dron PDRM.

Beliau yang juga Pengarah Operasi PDRM bagi PRU15 berkata PDRM siap siaga bagi memastikan keselamatan dan ketenteraman awam terjaga sepanjang proses penamaan calon PRU15 berlangsung.

“PDRM menyeru semua pihak yang terlibat agar memberi kerjasama dalam mematuhi undang-undang dan mengelak daripada melakukan sebarang provokasi,” katanya dalam kenyataan hari ini.

Sementara itu, di PULAU PINANG, jurucakap PDRM PRU15 Pulau Pinang memaklumkan lebih 2,000 pegawai dan anggota polis akan bertugas di 13 pusat penamaan calon serta kawasan sekitarnya bagi memastikan proses berkenaan berjalan lancar esok.

“Pihak polis turut menutup beberapa jalan utama dan membuka lencongan haluan di 13 pusat penamaan calon itu bagi memastikan kelancaran perjalanan proses tersebut dan orang ramai diminta mematuhi arahan pihak polis yang bertugas bagi memastikan kelancaran,” katanya ketika dihubungi hari ini.

Jalan-jalan yang terlibat itu ditutup bermula pukul 6 pagi sehingga 12 tengah hari atau sehingga proses penamaan calon selesai, katanya. – BERNAMA


PRU15: Pengundian pada 19 Nov, penamaan calon 5 Nov

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri iaitu Perak, Pahang dan Perlis.

Pengumuman itu dibuat Pengerusi SPR Tan Sri Abdul Ghani Salleh pada sidang media selepas mempengerusikan mesyuarat khas SPR berhubung pilihan raya berkenaan di sini hari ini.

Perdana Menteri Datuk Seri Ismail Sabri Yaakob berkata pembubaran Parlimen ke-14 berkuat kuasa 10 Okt bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Keluarga dibenar lawat penghuni penjara sempena Deepavali – Jabatan Penjara

KUALA LUMPUR 29 Okt – Keluarga dibenarkan melawat penghuni penjara bermula 5 hingga 9 Nov ini sempena perayaan Deepavali mengikut syarat-syarat yang ditetapkan Jabatan Penjara Malaysia.

Jabatan tersebut dalam kenyataan hari ini memaklumkan bagi penjara di negeri yang berada di bawah Pelan Pemulihan Negara (PPN) Fasa 4 perjumpaan boleh dilaksanakan melalui dua pilihan iaitu secara e-mel jabatan (Icewarp) atau panggilan video dan bersemuka untuk pelawat yang lengkap divaksin.

“Seorang penghuni hanya dibenarkan untuk menerima sekali sahaja lawatan daripada keluarga dan lawatan hanya dibenarkan kepada pelawat yang membuat janji temu.

“Tempahan (pertemuan) boleh dibuat bermula hari ini sehingga 4 Nov melalui sistem i-Visit di laman web: www.prison.gov.my, panggilan telefon di institusi berkenaan dan e-mel atau surat ke institusi berkenaan,” menurut kenyataan itu.

Jabatan Penjara juga memaklumkan pihak institusi akan menetapkan tarikh dan sesi perjumpaan selepas tempahan dibuat dan masa perjumpaan tidak lebih 30 minit yang juga bergantung kepada situasi institusi penjara berkaitan.

“Hanya dua pelawat dibenarkan dalam kalangan keluarga yang ditetapkan oleh pihak penjara manakala pelawat warga emas yang berumur lebih 60 tahun, kebenaran yang diberi adalah bersyarat iaitu mesti dalam keadaan sihat dan tidak bergejala,” menurut kenyataan itu.

Menurut kenyataan itu, pelawat wajib mematuhi prosedur operasi standard (SOP) PPN Fasa 4 yang telah ditetapkan semasa perjumpaan dan kebenaran perjumpaan secara Icewarp atau panggilan video sahaja terpakai kepada penjara di negeri-negeri yang belum mencapai PPN Fasa 4.

“Orang ramai boleh menghubungi institusi berkaitan untuk mendapatkan maklumat lanjut dan maklumat institusi boleh didapati di www.prison.gov.my,” menurut kenyataan itu.– BERNAMA


Ayuh! beri semangat atlet Sukan Olimpik Tokyo

MELAKA 23 April. – Rakyat Melaka digesa memberi sokongan dan semangat kepada barisan atlet negara yang bakal bertanding pada temasya Sukan Olimpik 2020 yang dijadual berlangsung Julai ini.

Pengerusi Jawatankuasa NGO, Pembangunan Belia dan Sukan negeri Datuk Mohd. Rafiq Naizamohideen berkata, sokongan masyarakat pelbagai peringkat amat diperlukan oleh wira dan wirawati negara bagi meraih kemenangan cemerlang di Tokyo, Jepun nanti.

Menurutnya, bagi tujuan itu juga, Melaka akan menganjurkan program ‘Flag Off Jelajah Sokongan Kontinjen Road To Tokyo 2020’sebagai susulan pelancaran program itu yang diadakan di Bukit Jalil pada 14 April lalu.

“Program itu bertujuan untuk mendapatkan sokongan masyarakat dan membangkitkan semangat atlet yang akan berjuang di Temasya Sukan Olimpik dan Paralimpik Tokyo 2020.

“Serentak itu, Melaka akan mengadakan program mengenainya pada 27 April ini dan akan disempurnakan perasmiannya oleh Ketua Menteri, Datuk Seri Sulaiman Md. Ali bertempat di Kompleks Seri Negeri,” katanya.

Seramai 12 atlet melibatkan lima disiplin sukan layak secara merit ke Tokyo 2020, iaitu Pandelela Rinong, Leong Mun Yee, Ng Yan Yee, Nur Dhabitah Sabri (akuatik-terjun); Khairul Anuar Mohamad (memanah); Khairul Nizam Mohd, Afendy, Nur Shazrin Muhammad Latif, Nuraisyah Jamil, Juni Karimah Noor Jamali (pelayaran); Farah Ann Abdul Hadi (gimnastik-artistik); Mohd. Azizul Hasni Awang dan Mohd. Shah Firdaus Sahrom bagi acara berbasikal.

14 Atlet Para Negara turut mengesahkan slot penyertaan mereka pada temasya sukan itu iaitu Muhd. Nursaiful Zulfikri dan Brenda Anelia (akuatik renang); Suresh Seltamby dan Wiro Julin (memanah); Muhammad Ziyad Zolkefli, Wong Kar Gee, Mohamad Ridzuan Mohamad Puzi, Abdul Latif Romli (olahraga); Chew Wei Lun (boccia); Bonnie Bunyau Gustin (powerlifting); Chieh Lek Hou (badminton); Mohd. Yusof Hafizi Saharudin, Zuhairie Ahmad Tarmizi dan Nur Azlia Syafinaz untuk acara basikal.

Datuk Wira Lee Chong Wei telah diberi penghormatan selaku Chef De Mission (CDM) Kontinjen Malaysia ke Tokyo 2020 manakala Presiden Majlis Paralimpik Malaysia (MPM), Datuk Seri Megat D. Shahriman Zaharudin sebagai CDM ke temasya Sukan Paralimpik Tokyo 2020.


Lee Hsien Loong ucap tahniah, pelawa Ismail Sabri lawat Singapura


Dua remaja lemas mandi air terjun

Ketua Polis Daerah Kampar Supt Mohamad Nazri Daud berkata dalam kejadian kira-kira pukul 10 pagi itu, seorang daripada mangsa iaitu Muhammad Fikri Adam telah lemas dan dia cuba dibantu oleh mangsa kedua, namun keadaan panik menyebabkan kedua-duanya lemas.

“Dua lagi rakan yang berada di tempat kejadian turut cuba membantu namun gagal dan hanya mampu menarik mangsa pertama yang sudah tidak sedarkan diri keluar dari air.

“Mangsa kedua iaitu Muhammad Amirul Hafidz kemudian tenggelam di dalam air manakala rakan yang lain cuba untuk menyelamatkan mangsa pertama serta meminta tolong dari orang awam dan menghubungi talian kecemasan untuk mendapatkan bantuan,” katanya dalam kenyataan di sini hari ini.

Beliau berkata hasil siasatan mendapati kedua-dua mangsa yang tidak tahu berenang serta dua lagi rakan itu berasal dari Selangor dan datang ke Kampar dengan menaiki motosikal untuk bermandi-manda di air terjun tersebut.

Menurutnya mayat Muhammad Amirul Hafidz dijumpai pada kira-kira pukul 11.15 pagi dan dibawa keluar oleh pihak bomba sebelum kedua-dua mayat mangsa dibawa ke Hospital Kampar untuk dibedah siasat.

Sementara itu, jurucakap Jabatan Bomba dan Penyelamat Perak berkata pihaknya menerima panggilan mengenai kejadian pada 10.34 pagi dan segera mengerahkan sepasukan anggota dan pegawai dari Balai Bomba dan Penyelamat Kampar.

“Anggota menggunakan peranti pengapungan peribadi (PFD) untuk melakukan operasi pencarian Muhammad Amirul Hafidz dan berjaya menemui mangsa namun kedua-dua mangsa telah disahkan meninggal dunia oleh pegawai perubatan hospital,” katanya. – BERNAMA


Hampir 18,000 khemah bencana disediakan untuk mangsa banjir di Johor

JOHOR BAHRU, 1 Jan – Hampir 18,000 khemah bencana telah disalurkan kepada kawasan-kawasan berisiko banjir untuk digunakan oleh mangsa bencana itu di negeri ini.

Sultan Johor Sultan Ibrahim Sultan Iskandar bertitah persediaan menghadapi banjir dilakukan saban tahun dan dikemas kini sewajarnya oleh Jawatankuasa Pengurusan Bencana Negeri (JPBN) yang dipengerusikan Setiausaha Kerajaan Johor Datuk Azmi Rohani.

“Sama ada berlaku ataupun tidak, kita bersiap siaga untuk menghadapi banjir setiap tahun. Bukan sahaja khemah, malah persediaan lain juga disiapkan awal untuk segera dikerahkan jika sesuatu kawasan itu dilanda banjir.

“Semalam, pukul 2 pagi Tunku Mahkota Johor (Tunku Ismail Sultan Ibrahim) sudah datang ke Segamat untuk meninjau keadaan. Bantuan bukan sahaja untuk ketika berlakunya banjir, tetapi juga perlu disediakan untuk meneruskan kehidupan selepas bencana itu.

“Rumah perlu dibersihkan, peralatan yang rosak perlu diganti dan macam-macam lagi,” titah baginda yang dimuat naik menerusi Facebook rasmi hari ini.

Terdahulu petang ini, Sultan Ibrahim berkenan berangkat melawat pusat pemindahan sementara (PPS) Sekolah Kebangsaan Kampung Tenang, Labis, Segamat yang menempatkan 272 orang mangsa banjir daripada 93 keluarga yang menetap di kawasan berhampiran.

Turut berangkat, Tunku Temenggong Johor Tunku Idris Iskandar, Tunku Panglima Johor Tunku Abdul Rahman dan Tunku Putera Johor Tunku Abu Bakar.

“Yayasan saya (Yayasan Sultan Ibrahim Johor) akan cuba sebaiknya untuk membantu mangsa-mangsa banjir negeri Johor, namun tangan saya ada dua sahaja. Saya tak mampu buat bersendirian. Saya harap lebih ramai pihak akan tampil untuk saling membantu.

“Saya juga menyeru rakyat negeri Johor supaya membuat solat sunat hajat dan berdoa agar diringankan bencana yang dihadapi, serta dikurniakan perlindungan,” titah baginda.- BERNAMA


PM minta negara pengeluar elak lambakan bekalan vaksin

KUALA LUMPUR 16 Julai – Perdana Menteri Tan Sri Muhyiddin Yassin hari ini menyeru kuasa ekonomi yang menghasilkan vaksin supaya mengelakkan berlakunya lambakan bekalan dan sebaliknya berkongsi negara yang memerlukan berikutan rundingan untuk memperoleh bekalan itu mengambil masa.

Katanya nasionalisme vaksin dan lambakan bekalan itu adalah tidak produktif dalam usaha meningkatkan kadar vaksinasi dan membuka laluan untuk pemulihan merentas negara.

Pada masa sama, beliau menggesa negara anggota Kerjasama Ekonomi Asia Pasifik (APEC) perlu memperkukuhkan kerjasama untuk akses bekalan vaksin COVID-19 secara saksama dan mampu dibeli untuk kegunaan semua.

“Kami telah melihat bahawa terdapat hubung kait antara kejayaan program vaksinasi atau peningkatan kadar inokulasi dan keupayaan mempercepatkan proses pemulihan ekonomi.

“Dengan penularan tinggi varian baharu, vaksin COVID-19 adalah penghubung nyawa bagi rakyat kita” katanya semasa sesi intervensi pada Pemukiman Tidak Rasmi Pemimpin-Pemimpin APEC yang diadakan secara maya, hari ini.

Justeru, Perdana Menteri berkata ekonomi negara berdasarkan antara kerajaan perlu memastikan bahawa jurang vaksinasi global yang ketara bukanlah satu halangan dalam usaha mencapai imuniti kelompok dan serta mesti bertindak dengan bijak bagi memastikan tiada negara yang tertinggal di akhir garisan penamat COVID-19.

“Dengan semangat ini, sambil menekankan kepentingan memelihara insentif untuk inovasi, Malaysia menyokong inisiatif global untuk meningkatkan kapasiti vaksin global termasuk menerusi rundingan di Pertubuhan Perdagangan Dunia (WTO) mengenai pengecualian sementara peruntukan tertentu pada Perjanjian Perdagangan WTO Berkaitan Aspek Hak Harta Intelek (TRIPS).

Muhyiddin berkata walaupun ia menenangkan untuk melihat keadaan tertentu kembali ke tahap normal dalam beberapa negara namun banyak negara lain masih bergelut untuk memulihkan semula kestabilan ekonomi.

“Nasib yang pelbagai ini menjadi punca kepada kebimbangan. Realitinya, dalam dunia globalisasi, kita semua saling bergantung dan salingan berkaitan dan ini memerlukan kita untuk mengambil tindakan segera dan tabah secara kolektif,” katanya.

Dalam notanya, Muhyiddin juga berkata pandemik COVID-19 telah banyak memberi kesan kepada kesalinghubungan rakyat kepada rakyat termasuk perjalanan rentas sempadan yang kini dianggap sebagai aktiviti berisiko tinggi.

“Ada pihak mungkin mengatakan ia adalah titik kepada permasalah. Membuka semula sempadan kami semasa era pandemik ini adalah berbahaya dan ia memerlukan perancangan amat teliti dan tahap keyakinan tertinggi daripada semua pihak,” katanya.

Beliau, bagaimanapun, memuji Jepun dan rakan sejawatnya Yoshihide Suga kerana menganjurkan temasya sukan terbesar iaitu Sukan Olimpik 2020 yang bermula minggu depan.

Oleh itu, jelasnya, di sini terletaknya peluang untuk APEC mencari jalan tengah dalam memulihkan semula industri pelancongan dan kesalinghubungan rakyat di rantau ini dalam persekitaran yang selamat.

“Saya menggesa anggota negara APEC supaya membincangkan usaha mewujudkan gelembung perjalanan dan aturan kuarantin serta mengiktiraf pensijilan vaksinasi tanpa mengetepikan keperluan global yang ditetapkan oleh Pertubuhan Penerbangan Awam Antarabangsa (ICAO) dan Pertubuhan Kesihatan Sedunia (WHO).

Muhyiddin berkata, semua mesti menerima hakikat bahawa industri pelancongan yang satu ketika dulu rancak dan menjadi pemangkin serta menjadi nadi kepada perniagaan khusus peniaga kecil, dilanda kesan teruk akibat pandemik ini.

Katanya beliau berharap dan optimis bahawa perbincangan pada sesi pemukiman ini akan menjadi asas kepada program perkongsian ilmu dan pembinaan kapasiti di APEC.


Khairy sedia cadangan kesihatan untuk pertimbangan BN dalam manifesto

KUALA LUMPUR, 14 Okt – Menteri Kesihatan Khairy Jamaluddin berkata beliau akan menyediakan beberapa cadangan berkaitan kesihatan untuk pertimbangan Barisan Nasional (BN) supaya dimasukkan dalam manifesto Pilihan Raya Umum ke-15 (PRU15).

Beliau berkata ia termasuk Rang Undang-Undang Kawalan Produk Tembakau dan Merokok 2022 dan cadangan itu akan diserahkan kepada Naib Presiden UMNO Datuk Seri Mohamed Khaled Nordin yang bertanggungjawab kepada manifesto untuk tindakan seterusnya.

“Sebagai Menteri Kesihatan, tentunya saya telah membuat beberapa cadangan, kita telahpun memberi beberapa cadangan, termasuk itulah (rang undang-undang berkenaan),” katanya pada sidang media selepas majlis pembukaan Clinical Research Malaysia (CRM) Trial Connect 2022 dan Majlis Memorandum Persefahaman (MoU) di sini hari ini.

Khairy berkata demikian ketika ditanya sama ada beliau telah bertanyakan kepada pemimpin BN jika gabungan itu akan memasukkan rang undang-undang tersebut yang lebih dikenali sebagai Generasi Penamat (GEG) dalam manifesto mereka.

Ditanya mengenai aspek kesihatan yang dijangka dimasukkan dalam manifesto BN, Khairy menjawab: “Tunggu dan lihatlah, tetapi saya tengah sediakan beberapa cadangan…dan hampir siap,” katanya.

Pada 12 Okt, Khairy berkata beliau akan terus menyokong Rang Undang-undang Kawalan Produk Tembakau dan Merokok 2022 biar apa sekalipun kedudukan selepas PRU15.


Tiga beradik yatim piatu, ibu bapa dan adik bongsu maut di LPT1

KUANTAN, 19 November – Tiga beradik yatim piatu sekelip mata selepas ibu bapa dan adik bongsu mereka maut dalam kemalangan di Kilometer 200 Lebuhraya Pantai Timur Fasa Satu (LPT1) hala timur, berhampiran Kampung Paya Bungor di sini hari ini.

Ketua Polis Daerah Kuantan ACP Wan Mohd Zahari Wan Busu berkata kejadian yang berlaku pada 4 petang, menyebabkan kontraktor Mohamad Shafiq Zailani, 33, dan isterinya Faeiznoor Mansor, 32, maut di tempat kejadian.

Anak lelaki pasangan itu Daryan Marwa yang berusia 10 bulan pula disahkan meninggal dunia semasa menerima rawatan di Hospital Tengku Ampuan Afzan (HTAA) di sini.

“Kemalangan dipercayai berlaku apabila pacuan empat roda dipandu Mohamad Shafiq dari Bandar Jengka di Maran menghala ke Kuantan terbabas lalu melanggar pokok di bahu jalan,” katanya menerusi kenyataan di sini hari ini.


Finas jadi peneraju utama selesaikan isu KWSP penggiat seni

KUALA LUMPUR, 22 Mac- Perbadanan Kemajuan Filem Nasional Malaysia (Finas) akan dijadikan sebagai peneraju utama dalam menyelesaikan isu caruman Kumpulan Wang Simpanan Pekerja (KWSP) bagi golongan artis dan penggiat seni bebas.

Timbalan Menteri Komunikasi dan Multimedia Datuk Zahidi Zainul Abidin berkata Finas telah menyerahkan perancangan Pasukan Petugas Industri Kreatif kepada Kementerian Komunikasi dan Multimedia (K-KOMM) sebelum diteliti untuk penambahbaikan industri itu termasuk melibatkan kebajikan penggiat seni.

“Di samping itu, cara lain kita hendak bincang dengan Kementerian Sumber Manusia (KSM) dan Kementerian Kewangan (MOF) di mana advertisement (bayaran iklan) dapat kita salurkan kepada Finas supaya pihaknya (Finas) dapat membayar KWSP kepada pelakon yang sudah daftar di bawah mereka,” katanya.

Beliau berkata demikian kepada pemberita selepas menyerahkan sumbangan kepada penggiat industri daripada pelbagai latar belakang seni sempena sambutan Hari Seniman Negara 2022 di Kompleks Studio Merdeka, dekat sini hari ini (semalam).

Turut hadir Timbalan Ketua Setiausaha (Komunikasi Strategik dan Industri Kreatif) K-KOMM Mastura Ahmad Mustafa, Pengerusi Finas Zakaria Abdul Hamid, wakil-wakil persatuan seni dan penggiat seni.

Zahidi berkata Sambutan Hari Seniman Negara 2022 itu disambut bagi memperingati jasa sumbangan seniman dan seniwati yang telah melakarkan sejarahnya yang tersendiri dalam industri seni tanah air.

“Kita berharap bukan sahaja penerbit (dan) pelakon hebat yang dapat dilahirkan tetapi terdapat syarikat filem (hasilkan kualiti) yang bermutu di negara kita,” katanya.

Menteri Komunikasi dan Multimedia Tan Sri Annuar Musa sebelum ini dilaporkan berkata Sambutan Hari Seniman Negara akan diadakan pada setiap 22 Mac iaitu bersempena dengan tarikh kelahiran Allahyarham Tan Sri P Ramlee bagi memperingati jasa dan sumbangan seniman agung tanah air itu.

Sementara itu, Ketua Pegawai Eksekutif Finas Prof Dr Md Nasir Ibrahim berkata perbadanan itu telah mewajibkan semua kru produksi untuk mencarum KWSP bagi artis, pelakon serta pekerja belakang tabir.

“Ini langkah pertama dan masuk dalam perjanjian antara Finas dan penerima dana (kru produksi). Wang berkenaan boleh digunakan di hari tua sekiranya sudah tidak aktif berlakon,” katanya.

Md Nasir juga berkata Finas akan berbincang dengan KSM dan MOF bagi membolehkan penggiat seni, khususnya yang bergerak secara bebas, juga dicarum dalam KWSP oleh majikan mereka.- BERNAMA


Kerajaan umum BPN2.0 bantu golongan B40, M40

KUALA LUMPUR 23 Sept  – Perdana Menteri Tan Sri Muhyiddin Yassin hari ini mengumumkan pemberian tunai tambahan di bawah Bantuan Prihatin Nasional 2.0 (BPN2.0) dengan peruntukan hampir RM7 bilion.

Perdana Menteri berkata tiada permohonan yang perlu dibuat untuk mendapatkan bantuan BPN 2.0 kerana kerajaan akan menyalurkan bantuan secara terus kepada 10.6 juta penerima yang telah diluluskan di bawah BPN sebelum ini.

Bagi mereka yang layak tetapi tidak pernah menerima BPN, Muhyiddin berkata kerajaan akan memberi peluang untuk proses rayuan serta permohonan baharu.

“Jumlah bantuan yang akan disalurkan di bawah BPN 2.0 adalah RM1,000 kepada 3.7 juta isi rumah B40, RM500 kepada 3.8 juta kumpulan B40 bujang, RM600 kepada hampir 1.4 juta isi rumah M40 dan RM300 kepada 1.7 juta kumpulan M40 bujang.

“Bayaran BPN 2.0 akan dibuat dalam dua ansuran, pertamanya pada hujung bulan Oktober 2020 dan keduanya, pada Januari 2021. Bagi golongan B40, bayaran ansuran pertama bulan Oktober adalah sebanyak RM700 dan keduanya, pada bulan Januari 2021 adalah RM300,” katanya.

Perdana Menteri berkata bagi mereka yang layak tetapi tidak pernah menerima BPN, kerajaan akan memberi peluang untuk rayuan dan permohonan baharu.

Kerajaan pada 27 Mac lepas mengumumkan BPN sebanyak RM9.24 bilion dalam Pakej Rangsangan Ekonomi Prihatin Rakyat 2020 (PRIHATIN) bagi memastikan tiada golongan yang terpinggir.

Sebelum ini, pembayaran BPN ialah RM1,600 kepada golongan isi rumah berpendapatan RM4,000 ke bawah; RM1,000 kepada isi rumah berpendapatan RM4,001 hingga RM8,000; RM800 kepada individu bujang berpendapatan RM2,000 ke bawah; dan RM500 kepada individu bujang berpendapatan RM2,001 hingga RM4,000.


Ahli Parlimen dapat RM300,000, laksana program bakul makanan di kawasan masing-masing

PUTRAJAYA 28 Jun – Kerajaan memperuntukkan RM300,000 kepada setiap Ahli Parlimen termasuk dari pembangkang bagi menyalurkan Bantuan Bakul Makanan kepada rakyat yang terjejas di kawasan masing-masing.

“Justeru sebagai tambahan kepada program Bantuan Bakul Makanan sedia ada, kerajaan bersetuju memperuntukkan RM300,000 kepada setiap ahli Parlimen, termasuk Ahli Parlimen Pembangkang untuk melaksanakan program bakul makanan kepada golongan terjejas di kawasan masing-masing.

“Dalam soal menyampaikan bantuan kepada rakyat, saya mengetepikan perbezaan politik. Baik Ahli Parlimen Pembangkang atau Kerajaan, semuanya mestilah memikul tanggungjawab
bersama untuk membantu rakyat di kala ramai yang sedang menanggung
kesusahan.

“Gunalah peruntukan ini sebaik mungkin untuk membantu rakyat
yang memerlukan di kawasan parlimen masing-masing,” katanya pada Sidang Media Khas mengenai Pakej Perlindungan Rakyat dan Pemulihan Ekonomi (PEMULIH).


Titik noktah Al Jufferi

AYER KEROH 31 Julai – Jaguh silat negara, Mohd Al Jufferi Jamari mengulangi pendirian untuk bersara daripada arena sukan tempur itu dan menjadikan kejuaraan dunia keempat sebagai titik noktah untuknya.

Beliau berkata, walaupun pernah beberapa kali dipujuk untuk meneruskan kerjaya sebagai pesilat negara, namun faktor kesihatan menjadi antara penyebab utama untuknya mengundurkan diri.

Ujarnya, beliau akan meluangkan lebih masa bersama keluarga, selain menumpukan kepada beberapa perkara lain sebaik sahaja tidak lagi bergelar atlet negara selepas ini.

“Bagi saya jika dapat ataupun tidak dapat pingat emas, saya tetap dengan keputusan saya iaitu menamatkan karier saya selaku atlet silat negara yang hampir 15 tahun berkecimpung dalam dunia ini.

“Pasal bersara, dah banyak kali, masa Sukan Sea saya dah mohon untuk bersara, tapi mereka kata peringkat dunia dah nak dekat, tolonglah, dia kata dan percaya yang saya boleh, (tapi) waktu itu saya tak nampak gambaran langsung yang saya dapat kecederaan.

Beliau berkata demikian kepada pemberita selepas menjuarai kategori Kelas F Putera pada Kejuaraan Pencak Silat Dunia ke-19 Tahun 2022 di Dewan Pusat Dagangan Antarabangsa Melaka (MITC) di sini, malam tadi.

“Tangan kanan saya adalah ‘killer’ saya namun menggunakan kekuatan tangan kanan saya ini…dan ada sedikit tercabut bahu (terkehel), Alhamdulillah Allah bantu dengan baik, masuk dengan sendirinya,

“Rahsia dari awal ‘game’ sampai hari ini ‘final’, memang Allah yang tahu kesakitan saya macam mana, saya menahan semua bebanan, kesakitan ini di dalam diri saya.

“Setiap hari itu memang ada kecederaan daripada bahu saya sebab kerana apabila pertama kali dulu bahu terkehel memang selepas itu dia akan tercabut lagi, tak kisah sama ada tidur, tengah angkat baldi dia akan tercabut dengan sendirinya,” katanya.

Menurut Al Jufferi, selepas ini beliau akan memberi tumpuan terhadap Akademi Semboyan Warrior di Saujana Putra, Selangor bagi melatih lebih ramai pelapis dalam sukan silat pada masa akan datang.

Terdahulu, pada pentas akhir yang dihadiri lebih 1,200 penonton, Al Jufferi unggul menewaskan pencabarnya Iqbal Chandra Pratama dari Indonesia dengan kemenangan 35-21.


Kes baharu COVID-19 menurun 28.8 peratus minggu lepas – KP Kesihatan

KUALA LUMPUR, 23 Mei – Situasi COVID-19 dalam negara sepanjang Minggu Epidemiologi (ME) ke-20 menunjukkan keadaaan yang lebih baik dengan penurunan kes baharu dan jumlah pesakit yang dimasukkan ke hospital, selain peningkatan kes sembuh berbanding minggu sebelumnya.

Ketua Pengarah Kesihatan Tan Sri Dr Noor Hisham Abdullah berkata sepanjang tempoh ME tersebut yang bermula dari 15 hingga 21 Mei, bilangan kes baharu COVID-19 di negara ini menurun sebanyak 28.8 peratus iaitu kepada 13,630 kes berbanding 19,137 pada minggu sebelumnya (ME ke-19).

“Kes kematian pada ME ke-20 menunjukkan penurunan iaitu 29 kes berbanding 33 kes pada ME sebelumnya, menjadikan kumulatif kematian sebanyak 35,641 kes,” katanya dalam kenyataan hari ini.

Sementara itu, Dr Noor Hisham berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 (PKRC) awam bagi setiap 100,000 penduduk juga menurun sebanyak sembilan peratus untuk ME sama berbanding ME sebelumnya.

Dr Noor Hisham berkata peratus pengisian katil fasiliti COVID-19 menurun berbanding ME ke-19 iaitu penggunaan katil ICU menurun 33 peratus, manakala penggunaan katil PKRC dan katil kritikal tiada perubahan berbanding ME sebelumnya.

Beliau berkata kes-kes positif COVID-19 yang dipantau oleh Pusat Penilaian COVID-19 (CAC) di seluruh negara juga menunjukkan penurunan, dengan kedatangan pesakit ke CAC menurun sebanyak 5.2 peratus dan bilangan kes COVID-19 baharu yang menjalani pemantauan di rumah menurun 26.6 peratus.


Aliran trafik tinggi di lebuh raya utama pagi ini

KUALA LUMPUR, 8 Julai – Aliran trafik di lebuh raya utama dari ibu kota menghala utara, timur dan selatan negara dilaporkan tinggi setakat 11 pagi ini, namun tiada kesesakan luar biasa berlaku.

Jurucakap Lembaga Lebuhraya Malaysia (LLM) ketika dihubungi berkata peningkatan kenderaan di lebuh raya dijangka berlaku menjelang 2 petang ini dan berlarutan sehingga malam.

“Bagi laluan utara, terdapat kesesakan sejauh 3.6 km akibat kemalangan arah utara di KM257.8 dari Kuala Lumpur ke Kuala Kangsar, manakala laluan selatan negara masih lancar,” katanya.

Tinjauan Bernama di tiga plaza tol iaitu di Gombak, Sungai Besi dan Jalan Duta mendapati berlaku pertambahan kenderaan namun aliran trafik lancar dengan beberapa anggota Jabatan Sukarelawan Malaysia (RELA) dilihat membantu mengawal lalu lintas.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


COVID: 6,999 kes baharu, turun 2,021 berbanding semalam

Menerusi hantaran twitter, Ketua Pengarah Kesihatan Tan Sri Dr Noor Hisham Abdullah memaklumkan bahawa Selangor kekal menjadi negeri yang menyumbang kes harian tertinggi dengan 2,477 kes, diikuti Kuala Lumpur (616), Kelantan (612), Sarawak (513), Negeri Sembilan (468) dan Johor (433).

Selain itu, Kedah merekodkan 422 kes, Pulau Pinang (248), Pahang (239), Terengganu (214),  Perak (212), Melaka (202), Sabah (190), Labuan (133), Putrajaya (13) dan Perlis (tujuh).


Anak merdeka pelapis masa hadapan – KM

AYER KEROH 31 Ogos – “Saya doakan anak-anak merdeka yang lahir pada 31 Ogos ini menjadi seorang pemimpin yang mampu mengurus dan mentadbir negara pada masa hadapan”.

Itu harapan Ketua Menteri Datuk Seri Utama Sulaiman Md Ali ketika melawat bayi-bayi merdeka yang dilahirkan pada 31 Ogos (hari ini).

“Alhamdulillah hari ini setakat jam 10 pagi tadi sembilan bayi merdeka dilahirkan yang mana lima daripadanya bayi perempuan dan empat lelaki.

“Anak merdeka pertama dilahirkan pada 31 Ogos ini adalah bayi lelaki iaitu pada jam 3.38 pagi, sekarang pun masih ada lima orang ibu yang sedang menunggu kelahiran bayi mereka,” katanya.

Menurut Sulaiman, kehadiran beliau di Hospital Melaka bukan hanya untuk melihat anak-anak merdeka dilahirkan pada 31 Ogos, malah ianya menjadi tradisi pemimpin sejak dahulu.

“Bukan hanya kerana mereka lahir pada 31 Ogos, tetapi menjadi tradisi kita (pemimpin) selepas menyambut kemerdekaan kita akan datang hospital ini untuk meraikan mereka,” katanya.


Nur Syaiful mara ke final 100M gaya bebas S5

TOKYO 26 Ogos – Selepas mengalami episod duka dalam aksi pertama semalam, perenang para kebangsaan Muhammad Nur Syaiful Zulkafli kini boleh menghela nafas lega, apabila layak ke final acara 100 meter (m) gaya bebas lelaki S5 (kecacatan fizikal) di Sukan Paralimpik Tokyo, hari ini.

Nur Syaiful yang bermula di lorong ketiga, menamatkan saingan di tempat ketiga dengan catatan masa 1 minit 16.33 saat (s) pada saringan pertama, yang berlangsung di Pusat Akuatik Tokyo, di sini.

Juara bertahan dari Brazil Daniel de Faria Dias, muncul pemenang bagi saringan pertama selepas mencatat masa 1:13.02s manakala pemenang perak 200m gaya bebas lelaki (S5) semalam iaitu Antoni Ponce Bertran dari Sepanyol, di tempat kedua dengan masa 1:13.33s.

Semalam, Nur Syaiful terlepas peluang untuk layak ke peringkat akhir acara 200m gaya bebas lelaki S5, selepas penyertaannya dalam saringan pertama dibatalkan gara-gara isu teknikal selepas didapati menampal pita pelekat di bahu kirinya.

Nur Syaiful sebenarnya berpeluang untuk memecah rekod Asia dipegang perenang Thailand Phuchit Aingchaiyaphum, dengan catatan masa 2:58.11s dilakukan di Melbourne, Australia tahun lalu selepas menamatkan saingan di tangga kelima dengan masa 2:56.78s.

Beliau mendedahkan terpaksa menampal pita pelekat dan berenang dalam kesakitan susulan kecederaan dialami di bahu kirinya sejak Sabtu lepas, sebelum aksinya dibatalkan selepas dimaklumkan pengadil bahawa penggunaan objek itu tidak dibenarkan.